GRS Bincang Ketiadaan Wakil Cina Dalam Kabinet

KOTA KINABALU: Ketiadaan wakil masyarakat Cina dalam Kabinet baharu negeri Sabah akan dibincangkan dalam kalangan pemimpin Perikatan Nasional (PN), Barisan Nasional (BN) dan Parti Bersatu Sabah (PBS).

Ketua Menteri, Datuk Hajiji Noor berkata, isu itu adalah antara pertimbangan yang akan diambil kira dalam pelantikan lima lagi jawatan menteri, selain jawatan pembantu menteri bagi melengkapkan barisan Kabinet negeri.

“Kita akan melihat perkara itu sebab kita ada lagi lima menteri yang akan mengangkat sumpah.

“Itu kita akan bincang dengan rakan dalam PN, BN dan PBS. Kita buat yang terbaik untuk mentadbir negeri Sabah ini,” katanya pada sidang media di Pejabat Ketua Menteri di Pusat Pentadbiran Negeri Sabah (PPNS), di sini, hari ini.

Hajiji berkata demikian ketika ditanya sama ada kerajaan pimpinannya akan mewujudkan semula Ahli Dewan Undangan Negeri (ADUN) Dilantik untuk membolehkan masyarakat Cina dan minoriti dibawa masuk dalam Kabinet beliau.

Berdasarkan kebiasaan, Sabah memiliki tiga Timbalan Ketua Menteri, masing-masing mewakili Bumiputera Islam, Bumiputera Bukan Islam dan Cina.

Bagaimanapun, kerajaan Gabungan Rakyat Sabah (GRS) yang merangkumi kerjasama PN, BN dan PBS tidak memiliki ADUN mewakili masyarakat Cina selepas semua calonnya kalah pada Pilihan Raya Negeri (PRN) Sabtu lalu.

Pada PRN itu, GRS meletakkan calon BN daripada MCA, calon PN daripada Parti Maju Sabah (SAPP) dan calon Cina daripada PBS di kerusi majoriti Cina, namun semuanya kalah di tangan Parti Warisan Sabah (WARISAN) dan rakan sekutunya.

Antara kerusi majoriti Cina itu ialah Api-Api yang ditandingi calon PBS, Datuk Dr Yee Moh Chai; calon MCA, Lu Yen Tung (Kapayan) dan Dr Chang Kee Ying (Likas) selain calon SAPP di Luyang dan Tanjung Papat.

Semua kerusi majoriti Cina disapu bersih WARISAN Plus dan Parti Keadilan Rakyat (PKR).

Keadaan sama turut berlaku ketika kerajaan BN pimpinan bekas Ketua Menteri, Tan Sri Musa Aman membentuk kerajaan dengan kerjasama Parti Solidariti Tanah Airku (STAR) selepas Pilihan Raya Umum (PRU) 2018, sebelum diambil alih WARISAN. – HMetro


Kastam Patahkan Cubaan Seludup Minuman Keras Bernilai Lebih RM600,000 Di Labuan

LABUAN, 2 Jan: Jabatan Kastam Diraja Malaysia Labuan mematahkan satu cubaan menyeludup masuk pelbagai minuman keras, dengan anggaran nilai sebelum cukai berjumlah RM616,000 di Dermaga Liberty Labuan, di sini hari ini.

Menurut seorang jurucakap kastam, barangan yang dirampas daripada tujuh kontena itu, diisytiharkan sebagai peralatan pengeluaran minyak bukannya minuman keras.

Jurucakap itu juga berkata jumlah rampasan belum dimuktamadkan kerana anggaran dibuat berdasarkan kapasiti setiap kontena 20 kaki itu dan menambah semua barangan yang disita itu sudah dipindahkan keluar daripada Dermaga Liberty Labuan.

“Minuman keras itu dipercayai diimport dari Singapura telah dihantar ke unit penguatkuasaan di Kiamsam hari ini,” katanya ketika dihubungi hari ini.

Katanya agensi itu sedang memburu mereka yang bertanggungjawab kerana menyeludup dan minuman kontraban itu dipercayai untuk pasaran tempatan.


Pelajar Maut Terkena Renjatan Elektrik Ketika Guna Handphone Yang Sedang Dicas Di Restoran

Seorang pelajar lelaki maut selepas menggunakan telefon bimbitnya yang sedang dicas di sebuah restoran makanan segera.

Menurut kakak mangsa, remaja berusia 13 tahun itu mengecas telefon bimbit Huaweinya menggunakan kabel ‘third party’.

Mangsa disahkan meninggal dunia di hospital selepas doktor cuba merevivenya selama dua jam.

Kejadian itu berlaku pada Jumaat lalu di Nanchang, Jiangxi dan mangsa dikenali sebagai Liu, berada di restoran itu bersama dengan rakan sekelasnya untuk makan ayam.

Video rakaman kamera litar tertutup (CCTV) menunjukkan Liu duduk bersama rakannya di meja tersebut. Ketika itu, Liu sedang memegang telefon bimbitnya yang dicas pada soket berdekatan.

Beberapa saat kemudian badan Liu menjadi kejang dan dipercayai terkena renjatan elektrik dari telefon bimbitnya.

Mangsa dihantar di hospital oleh rakan dan orang awam yang menyaksikan kejadian itu.

Pihak hospital mengesahkan mangsa meninggal dunia akibat renjatan elektrik dan terdapat kesan terbakar ditemui pada badan dan muka mangsa.

Kakak mangsa menyalahkan soket elektrik di restoran itu yang menyebabkan adiknya terkena renjatan dan meminta pihak berkuasa menyiasat kejadian itu.

Menurut kakak mangsa, kabel itu dibeli dari sebuah kedai berhampiran rumah mereka dan kabel pengecas yang bukan tulen itu disertakan dengan telefon bimbit .

Namun telefon dan kabel pengecas itu masih berfungsi dengan baik selepas kejadian yang menimpa mangsa.

Pihak berkuasa sedang menjalankan siasatan dan premis itu ditutup selama dua hari untuk siasatan.


Berat Hati Saya Bubarkan DUN, Tetapi Saya Terpaksa – Shafie Apdal

TAWAU: “Berat hati saya untuk membubarkan DUN (Dewan Undangan Negeri) Sabah, tetapi apakan daya demi rakyat dan saya harap rakyat akan buat pilihan yang tepat nanti,”.

Demikian penjelasan Ketua Menteri Sabah sementara (caretaker), Datuk Seri Mohd Shafie Apdal merujuk kepada tindakannya membubarkan DUN Sabah pada 30 Julai lalu.

Bagi Presiden Parti Warisan Sabah (Warisan) itu, tindakan tersebut adalah jalan terbaik bagi menangani kemelut politik negeri itu selepas terdapat usaha menjatuhkan kerajaan yang ditadbirnya bersama UPKO, DAP dan PKR.

“Kerajaan Warisan ibarat kanak-kanak baru berusia dua tahun, tapi telah memberikan perkhidmatan yang sangat cemerlang untuk rakyat, tetapi tidak tenang asyik diganggu keluar masuk mahkamah,”  katanya.

Mohd Shafie berkata demikian di Dewan Masyarakat Tawau semasa berucap dalam majlis penyerahan lot penempatan mangsa kebakaran Kampung Tanjung Batu Otentik dan penyerahan geran tanah di Daerah Tawau dan Daerah Kalabakan pada Sabtu.

Hadir sama Ahli Parlimen Tawau, Datuk Christina Liew, Ahli Parlimen Kalabakan, Ma’mun Sulaiman dan Penasihat DAP Sabah , Datuk Jimmy Wong.

Dalam perkembangan lain, Mohd Shafie menjelaskan pihaknya telah menyerahkan geran tanah yang dianggarkan ribuan ekar kepada rakyat negeri itu. – AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


COVID-19: Remaja Perempuan 19 Tahun Antara 3 Kematian Di Sabah Hari Ini

Putrajaya, 13 Jan : Remaja perempuan 19 tahun yang mempunyai sejarah penyakit anemia menjadi salah seorang korban COVID-19 hari ini.

Menurut Kementerian Kesihatan (KKM), korban yang merupakan kes ke-138,626 itu merupakan kematian ke-563 COVID-19 sehingga kini.

Jenazah beliau telah dibawa ke Hospital Papar, lapor KKM.

Sementara itu, kematian ke-560 melibatkan seorang lelaki berusia 63 tahun di Kota Kinabalu yang mempunyai sejarah penyakit kencing manis dan darah tinggi. Beliau telah dirawat di Hospital Queen Elizabeth sebelum meninggal dunia.

Kematian ke-562 juga melibatkan seorang pesakit lelaki yang mempunyai sejarah penyakit. Jenazah pesakit berusia 62 tahun yang mempunyai penyakit asma dan pulmonary tuberculosis itu telah dibawa ke Hospital Tawau.


Selain Jaga Keselamatan, ESScom Tingkat Kemahiran Penduduk Di Kawasan ESSzone

TAWAU : Selain menjaga keselamatan, Kawasan Keselamatan Khas Pantai Timur Sabah (ESSCom) turut melaksanakan program kemahiran dan latihan bagi membantu meningkatkan tahap sosioekonomi penduduk di Zon Selamat Timur Sabah (ESSZone).

Pembantu Menteri Kewangan negeri Datuk Nizam Abu Bakar Titingan berkata langkah proaktif ESSCom dengan kerjasama Jabatan Pembangunan Sumber Manusia (JPSM) itu, memberi peluang kepada penduduk untuk menambah baik kemahiran kendiri, sekali gus menaikkan taraf ekonomi.

“ESSCom dan JPSM memeterai nota kerjasama strategik pada 1 Ogos tahun lepas dan program ini dilaksanakan di 10 daerah dalam ESSZone, misalnya di Tawau program anjuran ESSCom dan JPSM diadakan selama empat hari yang berakhir hari ini.

“Sebanyak enam kursus kemahiran diadakan termasuk gunting rambut, baik pulih telefon, rekaan fesyen pakaian wanita, membuat kek dan roti yang membabitkan 120 peserta dan turut mendapat kerjasama dari Majlis Perbandaran Tawau,” katanya kepada pemberita selepas menutup Program Sosioekonomi ESSCom di sini hari ini.

Sementara itu, Ketua Pegawai Eksekutif ESSCom Dr Jamaluddin Mohd Ali berkata sebelum ini program berkenaan dilaksanakan di Sandakan dan seterusnya akan dianjurkan di Semporna.

Dalam pada itu, beliau memohon masyarakat di ESSZone supaya menjadi mata dan telinga kepada pasukan keselamatan.

“Maklumkan kepada pihak keselamatan jika mempunyai maklumat berhubung jenayah yang boleh mengancam keselamatan semua pihak,” katanya sambil menambah pada awal penubuhan ESSCom masyarakat berasa ragu dan takut, namun kini persepsi itu telah berubah dan penduduk berasa lebih selamat. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Penjenayah Ditahan Selepas Aksi Kejar Mengejar Lebih 30 Minit

KOTA KINABALU: Lebih 30 minit. Itu tempoh aksi mengejar empat kenderaan peronda polis (MPV) terhadap sebuah kereta Proton Iswara sebelum berjaya menahan tiga lelaki yang disyaki pengedar dadah, petang tadi.

Dalam kejadian kira-kira jam 3 petang itu, ketiga-tiga lelaki berusia 21 hingga 44 tahun yang mempunyai belasan rekod jenayah itu berjaya ditahan di Jalan Lintas Khidmat, di sini.

Difahamkan, ketiga-tiga suspek mula dikejar di Jalan Keleto, Inanam, sebelum melalui beberapa jalan utama termasuk Jalan Kingfisher dan jalan berhampiran Yayasan Sabah.

Ketua Polis Daerah Kota Kinabalu Asisten Komisioner Habibi Majinji berkata, kereta Proton Iswara berkenaan dipandu secara melulu sehingga membahayakan kebanyakan pengguna jalan raya di setiap laluan yang mereka lalui.

Katanya, ketiga-tiga suspek akhirnya berjaya ditahan selepas kenderaan mereka terbabas sebelum terhenti di Jalan Lintas Khidmat.

“Ketiga-tiga suspek cuba melarikan diri termasuk bertindak ganas terhadap pasukan polis namun berjaya ditahan sejurus selepas itu.

“Hasil pemeriksaan lanjut, polis menemui beberapa paket dadah yang di dalam kenderaan berkenaan,” katanya ketika ditemui di lokasi kejadian, hari ini.

Habibi berkata, siasatan awal mendapati semua suspek mempunyai rekod jenayah lampau termasuk kegiatan samun, pecah rumah dan dadah.

Katanya, ketiga-tiga suspek adalah warga tempatan yang berasal dari Sandakan, Kudat dan Nabawan.

“Siasatan awal turut mendapati ketiga-tiga suspek masing-masing mempunyai 16, lapan dan tiga kes jenayah.

“Polis akan membuat siasatan lanjut bagi mengenalpasti sejauh mana pembabitan mereka dalam jenayah dadah,” katanya.

Habibi berkata, siasatan lanjut dijalankan mengikut Seksyen 12(2) Akta Dadah Berbahaya 1952 dan Seksyen 186 Kanun Keseksaan kerana menghalang penjawat awam menjalankan tugas.- Berita Sabah

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Wanita Ditemui Mati Di Bandaran Berjaya Diklasifikasikan Sebagai Kes Bunuh

KOTA KINABALU: Kes penemuan mayat wanita di kawasan semak berhampiran tempat pembuangan sampah di kawasan Bandaran Berjaya, di sini, Selasa lalu, diklasifikasikan sebagai kes bunuh.

Seorang lelaki berusia 30 tahun yang mempunyai 13 kes membabitkan pelbagai kes jenayah sejak lapan tahun lalu turut ditahan bagi membantu siasatan lanjut.

Ketua Polis Daerah Kota Kinabalu Asistem Komisioner Habibi Majinji berkata, setakat ini, wanita terbabit dikenali dengan nama Kelly dan dipercayai berusia lingkungan 30-an.

Katanya, wanita terbabit juga dipercayai warganegara asing namun siasatan masih diteruskan untuk mengenalpasti identiti sebenar mangsa.

“Hasil siasatan, wanita terbabit sering dilihat berkeliaran bersama suspek sambil menghidu gam. Bagaimanapun ada saksi yang mendakwa terdengar mangsa bertengkar dengan seseorang sebelum ditemui mati selepas itu.

“Bertindak atas maklumat, suspek berjaya ditahan pada jam 7.30 malam Jumaat lalu di Jalan Maktab Gaya, di sini,” katanya ketika dihubungi, hari ini.

Habibi berkata, soal siasat awal suspek mengaku mengenali mangsa sejak enam bulan lalu dan ada menumbuk mangsa beberapa kali semasa bertengkar di atas bukit tempat tinggal mangsa.

Katanya, motif kejadian dipercayai disebabkan suspek cemburu terhadap mangsa selepas dilihat berjalan dengan lelaki lain sebelum kejadian berlaku.

“Berhubung punca kematian mangsa pula adalah kecederaan pada kepala dan muka disebabkan senjata tumpul dan pukulan yang kuat.

Dalam kejadian selasa lalu, mayat wanita ditemui orang awam kira-kira jam 7 malam sebelum terus melaporkan kepada pihak polis.

Pemeriksaan awal mayat mangsa mendapati tiada tanda suntikan BCG selain terdapat kesan lebam di kedua belah mata, mulut, dagu dan kedua-dua lengan. – AsiaTimes

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


23 Didenda RM250 Merokok Di Lapangan Terbang Tawau

TAWAU: Seramai 23 perokok masing-masing didenda RM250 selepas didapati merokok dalam kawasan larangan merokok di Lapangan Terbang Tawau, di sini pada Sabtu.

Pegawai Kesihatan Persekitaran Tawau Rahman Sampe berkata perokok terbabit dikesan menerusi Ops PPKHT selama dua hari, membabitkan seramai 12 penguatkuasa jabatan berkenaan.

Beliau berkata, sebanyak 23 notis mengikut Seksyen 32B di bawah kesalahan Peraturan-Peraturan Kawalan Hasil Tembakau (PPKHT) 2004 dikeluarkan, selain denda sebanyak RM250 kepada individu yang terbabit.

“Bagi kesalahan ini, perokok terbabit diberikan notis untuk hadir ke mahkamah atau boleh terus menyelesaikannya di luar mahkamah dengan membayar kompaun berkenaan.

“Operasi ini akan diteruskan dari semasa ke semasa untuk menguatkuasakan Peraturan-Peraturan Kawalan Hasil Tembakau 2004 demi menjaga kesihatan orang awam,” katanya dalam kenyataan di sini pada Ahad.

“Kita akan menjalankan operasi secara berjadual sekiranya terdapat aduan daripada orang awam merokok di kawasan larangan merokok,” tambahnya.

Sementara itu, pihaknya juga telah membuat satu laporan polis berkenaan terdapat perokok yang cuba menghalang pegawainya menjalankan tugas.


Azis Jamman Cabar Pemfitnah Tampil, akan Buat Laporan Polis

Oleh MOHD AZIS JAMMAN KENYATAAN: Saya memandang serius berhubung fitnah disebarkan oleh pemilik akaun Facebook “Negara Borneo Utara” yang membuat fitnah dengan tuduhan tidak berasas mengatakan saya akan membantu untuk memberikan kad pengenalan (IC) kepada warga Filipina khususnya daripada bangsa Bajau di Johor.

2.Tuduhan tersebut adalah tidak benar dan menyeleweng dengan berniat jahat mahu memburukkan imej saya sebagai Timbalan Menteri Dalam Negeri dan Ahli Parlimen Sepanggar walhal tidak ada satu pun kenyataan saya keluarkan yang mengatakan saya akan membantu untuk memberikan kad pengenalan seperti didakwa oleh pemilik akaun Facebook tersebut.

3.Saya akan membuat laporan polis berhubung fitnah yang disebarkan terhadap pemilik akaun Facebook “Negara Borneo Utara” dan tidak teragak-agak untuk mengambil tindakan undang-undang dengan menyaman individu yang dibelakang akaun Facebook tersebut kerana menfitnah saya.

4.Jika pemilik akaun tersebut seorang yang berani dengan tuduhannya, saya menggesanya untuk tampil ke depan dan tidak menggunakan akaun Facebook tersebut hanya semata-mata untuk membuat fitnah demi kepentingan peribadi dan politik oleh mana-mana pihak yang menajanya.

* Datuk Mohd Azis Jamman ialah Timbalan Menteri Dalam Negeri dan Ketua Wira Parti Warisan Sabah


Pengurusan Kes Musa Aman Pada 18 Oktober

KUALA LUMPUR: Mahkamah Tinggi di sini, hari ini, menetapkan 18 Oktober depan untuk pengurusan kes Tan Sri Musa Aman yang menghadapi 16 pertuduhan pengubahan wang haram dan 35 pertuduhan rasuah berhubung kontrak konsesi balak di Sabah.

Perkara itu dimaklumkan Timbalan Pendakwa Raya, Datin Nurshuhaida Zainal Azahar, kepada pemberita selepas pengurusan kes di dalam kamar Timbalan Pendaftar Mahkamah Tinggi, Catherine Nicholas.

Musa, 68, diwakili peguam Joshua Tay.

Bekas Ketua Menteri Sabah itu berdepan 35 pertuduhan rasuah berhubung kontrak konsesi balak di Sabah membabitkan wang berjumlah AS$63.3 juta, dan 16 pertuduhan membabitkan diri dalam aktiviti pengubahan wang haram bernilai lebih AS$37.8 juta serta S$2.5 juta.

Musa didakwa sebagai seorang ejen Kerajaan Sabah, iaitu Ketua Menteri Sabah merangkap Pengerusi Lembaga Pemegang Amanah Yayasan Sabah, secara rasuah memperoleh untuk diri sendiri, suapan daripada lapan pemilik konsesi balak yang berjumlah AS$63.3 juta.

Mengikut pertuduhan, wang suapan itu sebagai dorongan untuk melakukan perbuatan berhubung hal ehwal prinsipal tertuduh, iaitu memberi kontrak konsesi balak Sabah kepada 16 syarikat.

Perbuatan itu didakwa dilakukan di lapan bank serta institusi kewangan di Hong Kong, China dan Singapura antara 20 Disember 2004 hingga 6 November 2008.

Semua pertuduhan terhadap Musa dibuat mengikut Seksyen 11(a) Akta Pencegahan Rasuah 1997 dan boleh dihukum mengikut Seksyen 16 akta sama.

Musa juga menghadapi 16 pertuduhan membabitkan diri dalam aktiviti pengubahan wang haram bernilai lebih AS$37.8 juta dan S$2.5 juta.

Mengikut pertuduhan pertama, Musa didakwa membabitkan diri secara tidak langsung dalam transaksi pengubahan wang haram dengan mengarahkan Richard Christopher Barnes, 67, untuk membuka satu akaun di UBS AG atas nama lelaki itu bagi tujuan menerima hasil aktiviti haram.

Tertuduh juga berdepan pertuduhan alternatif, iaitu menyembunyikan pemilikan hasil aktiviti haram berkenaan.

Bagi pertuduhan kedua hingga sembilan dan 11 hingga 15, Musa didakwa secara tidak langsung membabitkan diri dalam pengubahan wang haram, iaitu menerima AS$37,845,491.60 daripada beberapa individu melalui akaun atas nama Barnes yang jumlah itu adalah daripada hasil aktiviti haram tertuduh.

Bagi pertuduhan ke-10 pula, Musa didakwa menerima S$2.5 juta atas sebab sama.


APMM tahan juragan, enam penumpang warga Filipina

LAHAD DATU: Cubaan seorang juragan dan enam penumpang warga Filipina menyusup masuk ke daerah ini melalui selatan Sungai Merah di perairan Felda Sahabat, di sini, gagal apabila dikesan Agensi Penguatkuasaan Maritim Malaysia (APMM), malam tadi.

Mereka yang berusia antara satu hingga 60 tahun ditahan bot peronda APMM pada jam 9 malam selepas dikesan dalam keadaan mencurigakan.

Pengarah Zon Maritim Lahad Datu, Komander Maritim Abdul Muhaimin Muhammad Salleh, berkata hasil pemeriksaan mendapati, terdapat seorang juragan serta enam penumpang di atas bot tanpa sebarang nombor pendaftaran.

“Pemeriksaan terhadap juragan dan penumpang, semuanya adalah warga Filipina dan tiada dokumen pengenalan diri yang sah,” katanya dalam kenyataan media hari ini.

Abdul Muhaimin berkata, siasatan mendapati bot berkenaan cuba menyusup masuk ke daerah ini dari Pulau Sibutu, Filipina.

“Bot itu difahamkan bertolak dari Pulau Sibutu kira-kira jam 6 petang dan berada di laut selama tiga jam sebelum ditahan bot peronda maritim.

“Bot dan semua penumpang yang ditahan dan dibawa ke Pos APMM Felda Sahabat untuk siasatan lanjut mengikut Akta Imigresen 1959/63, Akta Anti Pemerdagangan Manusia dan Anti Penyeludupan Migran 2007,” katanya.

Sementara itu, beliau berkata, APMM akan terus menjalankan tugas-tugas penguatkuasaan bagi membanteras aktiviti yang menyalahi undang-undang di perairan Lahad Datu.

“Sebarang maklumat boleh disalurkan dengan menghubungi Pusat Operasi APMM Lahad Datu di talian 089-885727 atau talian MERS 999 untuk sebarang kejadian kecemasan,” katanya. – Berita Harian


Perintah Berkurung ESSZONE Dilanjutkan Hingga 15 Januari

KOTA KINABALU: Perintah berkurung di kawasan perairan tujuh daerah dalam Zon Selamat Timur Sabah (ESSZONE) yang berakhir esok, dilanjutkan selama 14 hari sehingga 15 Januari 2021.

Pesuruhjaya Polis Sabah, Datuk Hazani Ghazali berkata, perintah berkurung itu meliputi perairan Sandakan, Beluran, Kinabatangan, Lahad Datu, Kunak, Semporna dan Tawau.

Beliau berkata, orang ramai yang tinggal di kawasan berkenaan dilarang menghampiri atau berada di kawasan diisytihar antara 6 petang hingga 6 pagi.

“Perintah ini diteruskan bagi memastikan kawasan perairan berkenaan tidak diceroboh pengganas yang mengancam keselamatan penyelidik antarabangsa yang menjalankan penyelidikan dan pelancong asing melawat pulau peranginan.

“Maklumat mendedahkan kumpulan yang menjalankan kegiatan Kidnapping For Ransom (KFR) dan kumpulan Abu Sayyaf masih cuba menceroboh ke kawasan ini untuk melakukan penculikan dan lain-lain jenayah rentas sempadan,” katanya dalam kenyataan media, hari ini.

Hazani berkata, perintah berkurung itu bagi menjamin keselamatan dan kesejahteraan rakyat Sabah yang menjadi pengguna perairan dan rakyat berada di kawasan daratan ESSZONE.

Beliau berkata, ia akan memudahkan penguatkuasaan dan pemantauan terhadap pergerakan bot serta menimbulkan rasa selamat serta yakin kepada pengusaha chalet dan nelayan dengan kehadiran pasukan keselamatan.

Menurutnya, beliau memberi kuasa kepada semua Ketua Polis Daerah di ESSZONE bagi mengeluarkan permit kepada pemohon yang layak bagi tujuan aktiviti perikanan atau ada keperluan mendesak untuk melalui kawasan perintah berkurung itu. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PM Selesai Menghadap Yang di-Pertuan Agong

KUALA LUMPUR: Tan Sri Muhyiddin Yasin dilihat meninggalkan pekarangan Istana Negara di sini sebentar tadi, selepas hampir dua jam menghadap Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah.

Perdana Menteri dilihat meninggalkan pekarangan Istana Negara pada jam 12.35 tengah hari tadi.

Beliau menghadap Yang di-Pertuan Agong untuk memohon perkenan baginda bagi cadangan senarai nama jemaah menteri baharu.

Presiden Parti Pribumi Bersatu Malaysia (BERSATU) itu dijangka mengumumkan senarai Kabinet baharu di Pejabat Perdana Menteri di Putrajaya, jam 5 petang ini.

Pengumuman senarai nama Kabinet baharu itu dibuat sembilan hari selepas Muhyiddin dilantik sebagai Perdana Menteri kelapan, susulan peletakan jawatan Tun Dr Mahathir Mohamad, pada 24 Februari lalu. – Berita Harian


Jamaah Tabligh Dari Sabah Perlu Dikuarantin – Shafie

KOTA KINABALU: Kerajaan Sabah telah meminta kerjasama polis dan Setiausaha Kerajaan Negeri (SKN) dalam mengambil tindakan sewajarnya bagi mengelak penularan wabak coronavirus (Covid-19) di negeri ini.

Ketua Menteri, Datuk Seri Panglima Mohd Shafie Apdal berkata, langkah itu penting berikutan insiden yang difahamkan membabitkan penduduk dari Tawau yang baru pulang dari menghadiri himpunan tabligh di Kuala Lumpur yang dikhuatiri dijangkiti Covid-19.

Kerisauan itu timbul selepas seorang lelaki warga Malaysia yang menghadiri himpunan itu didapati positif Covid-19.

Beliau berkata, mereka yang terlibat ini akan dipastikan supaya dikuarantin dengan baik sekiranya mereka berada di negeri ini.

“Sekiranya mereka datang dari tempat tertentu, kita akan menggunakan template sedia ada yang mempunyai prosedur ditetapkan bagi membendung penularan wabak ini.

“Saya berharap pihak berwajib akan mengambil tindakan tegas dan tersusun untuk membolehkan keadaan ini ditangani dengan baik.

“Sekiranya ada antara mereka ini didapati positif, kita sudah ada tempat di Hospital Queen Elizabeth (QEH) dan mempunyai doktor yang akan ditempatkan jika perlu,” katanya ketika mengulas mengenai dakwaan terdapat dari Tawau yang menghadiri himpunan tabligh di Masjid Sri Petaling, Kuala Lumpur yang dikatakan terdapat peserta yang positif Covid-19.

Menurutnya, rakyat di negeri ini harus mengelakkan diri daripada menyertai himpunan yang besar kerana berkemungkinan ada yang dijangkiti Covid-19 berada dalam himpunan sebegitu.

Beliau memberi jaminan bahawa di peringkat negeri, sudah ada langkah-langkah yang akan diambil bagi mengelakkan penularan wabak ini.

Semalam, Kementerian Kesihatan Malaysia (KKM) berusaha mengesan lebih 5,000 jemaah tabligh Malaysia termasuk 350 orang difahamkan dari Tawau yang terlibat dalam perhimpunan berkenaan yang diadakan pada 27 Februari hingga 1 Mac.

Pegawai Pejabat Kesihatan Tawau, Dr G.Navindran memaklumkan, seorang daripada 350 jemaah tabligh dari Tawau yang menghadiri himpunan itu sedang dikuarantin di Hospital Tawau.

Oleh itu, mana-mana jemaah lain yang mengalami gejala supaya melakukan saringan kesihatan dengan segera. – BorneoToday


182,300 Sudah Jalani Saringan Covid-19 Di Sabah

KOTA KINABALU: 182,300 individu sudah menjalani saringan pemeriksaan Covid-19 di Sabah sehingga semalam.

Pengarah Kesihatan Negeri, Datuk Dr Christina Rundi berkata, sebanyak 10,054 sampel sudah diambil daripada jumlah keseluruhan yang sudah melalui saringan kesihatan.

“Daripada 838 ujian dijalankan, 18 positif adalah termasuk 16 sampel ulangan.

“Selain itu, seramai 184 pesakit Covid-19, 82 pesakit dalam siasatan (PUI) dan 37 pesakit dengan jangkitan pernafasan akut teruk (SARI) masih dirawat di enam hospital seluruh negeri.

“Sementara, 52 lagi disahkan sembuh setakat ini,” katanya dalam kenyataan media di Kota Kinabalu.

Sementara itu, Dr Christina berkata, seramai 10,343 masih berada di bawah perintah pengawasan dan pemerhatian.

Menurutnya, 6,286 kontak rapat kini berada dalam pengawasan Jabatan Kesihatan Negeri Sabah (JKNS), manakala 4,057 lagi sudah menamatkan tempoh kuarantin di rumah selama 14 hari.

Dalam pada itu, beliau berkata, sebanyak 2,468 panggilan diterima bilik gerakan Perkhidmatan Kesihatan Mental dan Sokongan Psikososial (MHPSS) di Sabah bagi mendapatkan khidmat kaunseling atau intervensi berkaitan Covid-19.

Katanya, pihaknya turut melaksanakan 1,045 psikoedukasi dan 2,869 maklumat infografik menerusi aplikasi WhatsApp termasuk panggilan video.

“Orang awam boleh menghubungi bilik gerakan MHPSS di talian 088-230987 sekiranya ingin mendapatkan nasihat atau kaunseling daripada ahli MHPSS bertugas.

“Ahli MHPSS adalah golongan terlatih seperti pakar psikiatri, pegawai perubatan, pegawai psikologi kaunseling dan pegawai kaunseling klinikal di semua daerah.

“Talian ini dibuka setiap hari bermula jam 8 pagi hingga 5 petang,” katanya.

Selain itu, Dr Christina berkata, seramai 3,761 individu terdiri kakitangan perubatan

serta orang awam di Sabah sudah diberikan intervensi.

Mengenai kes positif Covid-19 membabitkan kakitangan Hospital Keningau seperti yang tular di media sosial, beliau berkata, punca sebenar jangkitan kes ini masih dalam siasatan.

“Bagaimanapun, siasatan awal mendapati jangkitan mungkin daripada kakitangan lain yang dijangkiti semasa menghadiri mesyuarat di luar daerah sebelum Perintah Kawalan Pergerakan (PKP) dikuatkuasakan.

“Oleh itu, kita meminta orang awam agar tidak membuat sebarang spekulasi yang boleh menimbulkan diskriminasi ke atas pesakit dan keluarga selain mampu mewujudkan suasana panik dalam kalangan masyarakat di daerah terbabit,” katanya.


Sejarah Tercipta, Tiada Lantikan TPM Dalam Kabinet

KUALA LUMPUR, 9 Mac: Buat pertama kali dalam sejarah negara, tiada jawatan Timbalan Perdana Menteri dalam pentadbiran kerajaan Persekutuan di bawah kepimpinan Perdana Menteri baharu, Tan Sri Muhyiddin Yassin.

Sebaliknya, Muhyiddin hanya mengumumkan pelantikan empat menteri kanan iaitu Menteri Perdagangan Antarabangsa dan Industri, Datuk Seri Mohamed Azmin Ali; Menteri Pertahanan, Datuk Seri Ismail Sabri Yaakob, Menteri Kerja Raya, Datuk Seri Fadillah Yusof dan Menteri Pendidikan, Mohd Radzi Md Jidin.

Keempat-empat menteri itu akan bertanggungjawab membantu Perdana Menteri berkaitan bidang ekonomi, keselamatan, pembangunan infrastruktur serta pendidikan dan sosial selain membantu tugas-tugas hakiki Perdana Menteri termasuk mempengerusikan mesyuarat Kabinet sewaktu ketiadaan Muhyiddin dalam negara.

Mengulas mengenai senario baharu itu, pakar perlembagaan Prof Madya Dr Shamrahayu Abd Aziz berkata peranan dan tugas bagi jawatan Timbalan Perdana Menteri itu akan dipikul keempat-empat menteri kanan bagi melicinkan pentadbiran negara.

Tegasnya, ketiadaan jawatan tersebut buat pertama kali dalam sejarah negara ini, bukan satu masalah kerana pelantikan jawatan nombor dua negara dalam Kabinet Persekutuan tidak terkandung atau termaktub dalam Perlembagaan Persekutuan.

“Saya percaya fungsi keempat-empat menteri kanan ini adalah untuk menggantikan tugas dan jawatan Timbalan Perdana Menteri. Secara strukturnya, ia adalah satu pembaharuan dalam pembentukan Jemaah Menteri,” katanya kepada Bernama, hari ini.

Senada dengannya, Geostrategis dari Universiti Teknologi Malaysia (UTM), Prof Dr Azmi Hassan berkata  Muhyiddin telah membuat pertimbangan sewajarnya apabila tidak mewujudkan jawatan Timbalan Perdana Menteri.

Ini kerana, tegasnya, pada amalan biasa, seseorang yang memegang jawatan itu akan diberikan portfolio lain di sesuatu kementerian seperti yang diamalkan sebelum ini.

“Ketiadaan jawatan Timbalan Perdana Menteri tidak menghairankan dan tidak memeranjatkan.

“Pelantikan jawatan Timbalan Perdana Menteri adalah atas budi bicara Perdana Menteri. Jadi jika tiada jawatan itu, ia adalah kerana Perdana Menteri percaya tugas itu akan diisi dan dilaksanakan keempat-empat menteri kanan,” tambahnya.


Hotel Tabung Haji Cuma Pindah Pengurusan

KUALA LUMPUR: Kerajaan tidak menutup empat hotel Tabung Haji, sebaliknya rangkaian hotel itu akan beroperasi di bawah pengurusan Urusharta Jemaah Sdn Bhd (UJ).

Lembaga Tabung Haji (TH) dan Urusharta Jamaah Sdn Bhd (UJ) dalam satu kenyataan bersama memaklumkan, operasi di hotel yang sudah dipindah milik daripada TH kepada UJ iaitu TH Hotel Kota Kinabalu; TH Hotel Bayan Lepas; TH Hotel & Convention Centre Alor Setar; dan TH Hotel & Convention Centre Kuala Terengganu akan diteruskan di bawah anak syarikat milikan penuh UJ, UJ Property Management Sdn Bhd (UJPM).

“UJPM akan mengambil alih operasi keempat-empat hotel berkenaan yang sebelum ini di bawah seliaan TH Hotel and Residence Sdn Bhd (THHR) bermula 1 April 2020.

“Semua hotel ini adalah sebahagian daripada pemindahan aset yang terdiri daripada 29 aset hartanah, satu (1) syarikat tidak tersenarai dan pegangan ekuiti yang mempunyai nilai semasa sebanyak RM9.63 bilion pada hari pemindahan. UJ sudah menerbitkan sukuk sejumlah RM19.6 bilion dan membayar RM300 juta tunai bagi melengkapkan transaksi ini,” demikian mengikut kenyataan yang disiarkan menerusi laman web rasmi TH.

Penubuhan UJPM, katanya, adalah salah satu langkah untuk memastikan kesinambungan pekerjaan serta operasi hotel memandangkan aset-aset hotel di bawah milikan TH sudah berpindah milik kepada UJ pada Disember 2018 tanpa berlakunya perpindahan pengurusan dan kakitangan hotel.

“Operasi hotel di bawah pengurusan baharu ini akan beroperasi seperti sedia kala dan kekal sebagai hotel patuh syariah dengan nama baharu iaitu Raia Hotel mulai 1 April 2020.

“UJ juga sudah menyediakan dana bagi menambahbaik kemudahan dan fasiliti hotel untuk memberi manfaat kepada pengunjung.

“UJ juga ingin meyakinkan orang ramai bahawa hotel-hotel ini boleh digunakan seperti mana yang telah dipraktikkan dulu semasa musim operasi haji,” katanya.

TH menegaskan, tiada kakitangan THHR akan diberhentikan.

“Seramai 90 peratus daripada kakitangan THHR akan terus bekerja di rangkaian Raia Hotel, manakala 10 peratus kakitangan hotel akan diserap oleh THHR Kelana Jaya.

“Selain itu, 90 peratus kakitangan yang terbabit juga akan menerima sagu hati berdasarkan sumbangan yang telah diberikan sepanjang tempoh perkhidmatan di THHR. TH akan sentiasa menjaga kebajikan kakitangan yang terbabit demi kelangsungan karier mereka di masa hadapan,” katanya. – Berita Harian


RON97 Naik Lima Sen, RON95 & Diesel Kekal

PUTRAJAYA: Harga runcit petrol RON97 naik lima sen kepada RM2.63 seliter, manakala RON95 dan diesel masing-masing kekal pada paras RM2.08 dan RM2.18 seliter mulai tengah malam ini.

Kementerian Kewangan menerusi kenyataan hari ini, berkata harga runcit produk petroleum itu bagi tempoh 28 Disember hingga 3 Januari 2020.

“Berdasarkan pengiraan di bawah formula Mekanisme Harga Automatik (APM), harga runcit produk petrol RON95 dan diesel bagi tempoh yang sama sepatutnya masing-masing adalah sebanyak RM2.33 seliter dan RM2.39 seliter.

“Ini menunjukkan kenaikan dari minggu lalu bagi harga runcit petrol RON95 yang berada pada paras RM2.28 seliter, manakala penurunan bagi harga runcit diesel yang berada pada paras RM2.34 seliter.

“Namun, harga runcit bagi kedua-dua produk dikekalkan pada paras RM2.08 seliter dan RM2.18 seliter selaras keputusan kerajaan untuk menstabilkan harga runcit bagi produk petroleum dan menjaga kesejahteraan ekonomi rakyat,” katanya.

Kenyataan itu menyebut, dengan pengekalan harga runcit bagi RON95 dan diesel, anggaran subsidi yang perlu ditanggung oleh kerajaan bagi tempoh 28 Disember hingga 3 Januari 2020 adalah berjumlah RM117.06 juta.


Kaki penjaga gol ‘patah dua’

KELAB dari Guinea, Horoya AC kehilangan khidmat penjaga gol selepas kaki Khadim Ndiaye ‘patah dua’ akibat bertembung dengan rakan sepasukan dalam aksi Liga Juara-Juara Afrika.

Insiden berlaku ketika pemain antarabangsa Senegal itu cuba mengeluarkan bola dari kawasan kawasan gol.

Malangnya, dia berlanggar dengan rakan sepasukan Boubacar Samassekou yang juga mahu menyelamatkan keadaan sebelum penjaga gol itu terbaring akibat kesakitan.

Ketika itu, skuad mereka berdepan kelab Maghribi, Wydad Casablanca tetapi dibelasah 5-0 dalam aksi suku akhir di Rabat, kelmarin.

Malah, pengadil perlawanan Bamlak Tessema dari Ethiopia turut terkejut dengan kecederaan teruk dialami pemain terbabit.

Ndiaye yang tidak dapat meneruskan perlawanan dibawa keluar dengan pengusung oleh pasukan perubatan.

Kelab terbabit mengesahkan dia terpaksa menjalani pembedahan segera di ibu negara kota Maghribi itu.

“Keputusan menyakinkan dan dia akan terus dipantau untuk proses penyembuhan di hospital Universiti Cheick Zaidi,” menurut Horoya di media sosial. – Agensi


Pemandu Maut, 4 Cedera Nahas Tiga Kenderaan Di Jalan Lintas

KOTA KINABALU: Kontraktor maut manakala empat lagi cedera dalam kemalangan membabitkan tiga kenderaan di Jalan Lintas, di sini, hari ini.

Kemalangan kira-kira 1 pagi itu membabitkan Toyota Hilux, Toyota Aristo dan BMW 530E.

Pemandu Toyota Hilux, Wilson Kong, 26, meninggal dunia di tempat kejadian, manakala pemandu Toyota Aristo, lelaki berusia 30 tahun parah dan penumpangnya, lelaki berusia 23 tahun cedera.

Pemandu dan penumpang BMW 530E berusia 26 dan 25 tahun turut cedera.

Pemangku Ketua Polis Daerah Kota Kinabalu Superintendan George Abd Rakman berkata, siasatan awal mendapati pemandu dan penumpang BMW 530E dan Toyota Aristo dari Inanam menuju ke rumah masing-masing di Likas dan Penampang melalui Jalan Lintas.

“Sebaik tiba di lokasi kejadian, ketika BMW 530E mengiringi belakang Toyota Aristo di lorong kanan, tiba-tiba kenderaan Toyota Hilux yang dipandu mangsa keluar daripada simpang laluan bertentangan secara mengejut, menyebabkan Toyota Aristo yang berada di hadapan tidak sempat mengelak daripada terlanggar bahagian hadapan sebelah kiri Toyota Hilux menyebabkan Toyota Aristo terbabas ke bahu kiri jalan.

“Manakala BMW 530E yang berada di belakang Toyota Aristo juga tidak sempat mengelak dan terlanggar bahagian sisi kiri sebelah belakang Toyota Hilux menyebabkan kenderaan pacuan empat roda itu berpusing ke lorong kanan jalan dan pemandu tercampak ke parit kecil di pembahagi jalan,” katanya ketika dihubungi, hari ini.

George berkata, selepas kemalangan itu, Toyota Aristo terbakar di bahagian hadapan dan pemandu BMW 530E yang sedar kemudian bertindak segera menarik keluar pemandu dan penumpang Toyota Aristo yang tersepit di dalam kereta berkenaan.

“Dia turut membantu memadam api dengan dibantu seorang pekerja stesen minyak yang datang ke lokasi kemalangan.

“Akibat kemalangan itu, pemandu Toyota Hilux disahkan meninggal dunia di lokasi kejadian oleh pegawai perubatan Hospital Queen Elizabeth II (HQE II).

“Manakala pemandu dan penumpang kedua-dua kereta yang cedera dihantar ke HQE II menaiki ambulans yang tiba di lokasi untuk rawatan lanjut,” katanya.

Menurutnya, siasatan lanjut masih dijalankan mengikut Seksyen 41(1) Akta Pengangkutan Jalan (APJ) 1987.

“Orang ramai yang melihat atau mempunyai maklumat lanjut berkaitan kemalangan terbabit diminta tampil bagi membantu siasatan,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Operasi Penyalahgunaan Dadah: 62 Ditahan Di Manggatal

ENAM puluh dua individu ditahan polis termasuk 18 daripadanya didapati memiliki dadah dalam beberapa siri operasi di sekitar Manggatal dekat Kota Kinabalu, sepanjang minggu ini.

Ketua Polis Daerah Kota Kinabalu, Asisten Komisioner Habibi Majinji berkata, operasi bermula 23 Februari itu menumpukan beberapa lokasi di sekitar Manggatal dipercayai sarang kegiatan penyalahgunaan dadah.

“Operasi kali ini menuntut ketahanan fizikal dan mental pihak polis kerana struktur muka bumi yang berbukit dan berpaya. Antara lokasi digempur termasuk Kampung Lokub, Kampung Lok Buno dan Kampung Lobou.

“Sepanjang operasi ini dilaksanakan sehingga kelmarin, seramai 62 individu berusia antara 16 hingga 57 tahun ditahan termasuk 18 daripadanya didapati memiliki dadah, manakala 44 lagi positif dadah,” katanya di sini hari ini.

Habibi berkata, pihaknya juga turut berjaya merampas dadah jenis syabu dalam operasi itu.

“Jumlah keseluruhan rampasan adalah sebanyak 28.40 gram syabu yang dianggarkan bernilai RM4,250 mengikut harga pasaran semasa.

“Semua individu ditahan mengikut Seksyen 39A(1) dan Seksyen 15 (1) (A) Akta Dadah Berbahaya 1952 mengikut kesalahan masing-masing,” katanya.

Terdahulu, Habibi berkata, operasi itu adalah bertujuan untuk membanteras kegiatan jenayah dadah di sekitar Kota Kinabalu.

“Operasi ini sentiasa diperhebat dari semasa ke semasa untuk membanteras kegiatan penyalahgunaan dadah demi kesejahteraan dan ketenteraman awam di daerah ini,” katanya. – Harian Metro


(VIDEO) Ibu Tidak Perasan Anak Sudah Mati

WASHINGTON: Seorang wanita hanya membawa mayat anaknya yang maut dipukul kekasihnya ke hospital beberapa jam selepas kematiannya, malah sempat mengemas rumah, membaca, memandikan mayat kanak-kanak berusia enam tahun itu dan bersolek.

Geraldine Perkins, 29, mendakwa berbuat demikian kerana menyangka anaknya Zymere, sekadar berpura-pura sakit selepas dipukul menggunakan batang kayu penyapu dan paip mandian kerana berak di ruang tamu pada September 2016.

Teman lelakinya, Rysheim Smith, 45, turut menggantung kanak-kanak itu pada penyangkut di belakang pintu untuk seketika sebelum menurunkan mangsa dan mencampaknya ke dalam bilik.

Geraldine hanya menyedari Zymere sudah meninggal dunia apabila mangsa tidak bergerak setengah jam selepas Smith keluar untuk membeli makanan.

Sementara menunggu Smith pulang, Geraldine mengemas rumah, membaca dan turut mengambil masa selama 10 minit untuk bersolek dan memakai rambut palsu sebelum membawa mayat anak ke hospital. – Agensi


Tunai Janji Pilihan Raya, Sabah Beritahu Putrajaya

KOTA KINABALU: Pengerusi PPBM Sabah Hajiji Noor menggesa kerajaan pusat menunaikan janji yang terkandung dalam manifesto Gabungan Rakyat Sabah (GRS) ketika pilihan raya negeri dua bulan lepas.

Hajiji berkata, wujud tanggungjawab bersama bagi memastikan janji pilihan raya dipenuhi.

“Ia akan menggerakkan rancangan pembangunan Sabah Maju Jaya yang akan diumumkan oleh kerajaan GRS dalam masa terdekat,” katanya.

Berucap menyokong ucapan dasar Presiden PPBM Muhyiddin Yassin pada perhimpunan agung parti itu hari ini, Hajiji berkata, “mandat tidak harus dibiarkan sia-sia”.

Hajiji, yang juga ketua menteri Sabah berkata, negeri itu memerlukan lebih banyak bantuan daripada kerajaan pusat bagi merapatkan jurang pembangunan ekonomi dan sosial berbanding negeri lain di Malaysia.

“Bagaimanapun kita bimbang pandemik Covid-19 akan terus melebarkan jurang sedia ada,” katanya.

Hajiji menggesa parti memberi tumpuan pada kepentingan kelompok pribumi, selain mempertahankan kedudukan istimewa rakyat Sabah seperti ditetapkan dalam undang-undang negara.

Beliau juga menggesa penubuhan sayap ketiga parti itu bagi wanita muda kerana hanya 20% daripada anggota wanita parti berusia di bawah 30 tahun.

Hajiji berkata, had umur mengundi lebih rendah, iaitu 18 tahun, menatijahkan hampir 1.5 juta pengundi baru.

“Ini bermakna terdapat 7.8 juta pengundi muda dengan 25% daripada mereka berumur di bawah 30 tahun.” – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


(VIDEO) Sekumpulan Lelaki Didakwa Pukul Warga Asing Diburu

KUALA LUMPUR: Polis sedang mengesan sekumpulan lelaki yang didakwa memukul seorang lelaki warga asing dalam kejadian di kawasan kaki lima Jalan Alam Jaya 19, Taman Alam Jaya, Batu 9 Cheras, Kajang, yang tular di media sosial, sejak semalam.

Ketua Polis Daerah Kajang, Mohd Zaid Hassan berkata kejadian itu dipercayai berlaku pada kira-kira 2.30 petang dan dirakam dalam sebuah video yang berdurasi selama seminit 21 saat.

Katanya, sepasukan polis dari Ibu Pejabat Polis Daerah (IPD) Kajang sudah melihat video tular itu dan melakukan siasatan ekoran dipercayai tempat kejadian merupakan kawasan di bawah pentadbiran IPD Kajang.

“Hasil siasatan awal yang dijalankan mendapati kejadian yang tular ini melibatkan mangsa seorang lelaki dipercayai warga asing yang dipukul sekumpulan lelaki tempatan dikenali dengan nama Yusuf Azmi, Abang Ali dan beberapa orang pengikutnya yang belum dikenal pasti.

“Kejadian yang tular ini jelas merupakan satu kekerasan jenayah yang boleh disiasat di bawah Seksyen 147 Kanun Keseksaan dan ia mengganggu-gugat serta mendatangkan kekacauan terhadap ketenteraman awam kerana berlaku di kawasan awam yang terbuka,” katanya dalam kenyataan.

Beliau berkata, penelitian ke atas video itu juga mendapati, kumpulan lelaki tempatan berkenaan telah melanggar beberapa prosedur operasi standard (SOP) Perintah Kawalan Pergerakan Bersyarat (PKPB) dengan berkumpul serta tidak menjaga penjarakan fizikal.

“Berdasarkan video yang tular ini, kes telah diklasifikasikan di bawah Seksyen 147 Kanun Keseksaan. Jika disabitkan kesalahan, boleh dihukum penjara dua tahun atau dikenakan denda ataupun kedua-duanya sekali,” katanya.

Beliau menambah, bagi kesalahan melanggar SOP PKPB, kes disiasat di bawah Seksyen 269 Kanun Keseksaan dan Seskyen 22(b) Akta Pencegahan dan Pengawalan Penyakit Berjangkit 1988.

Mohd Zaid berkata mana-mana individu yang mempunyai maklumat lanjut berhubung kejadian ini boleh berhubung dengan mana-mana balai polis terdekat atau berhubung terus dengan pegawai penyiasat kes, Mohd Radzee Jamudi, di talian 019-665 5811. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Covid-19: Tiga Kluster Ditamatkan Di Sabah

KOTA KINABALU : Tiga kluster COVID-19 diisytihar tamat di Sabah hari ini, iaitu dua kluster di daerah Ranau dan satu kluster di Tongod, kata Menteri Kerajaan Tempatan dan Perumahan negeri Datuk Masidi Manjun.

Masidi yang juga jurucakap COVID-19 negeri berkata dua kluster di Ranau itu melibatkan Kluster Puri Ranau dan Kluster Jalan Sugut, manakala Kluster Kuala Tongod di Tongod.

“Dengan penamatan tiga kluster ini, baki kluster yang masih aktif di Sabah ialah sembilan,” katanya dalam kenyataan malam ini.

Masidi berkata secara keseluruhan sebanyak 388 atau 96.52 peratus daripada 402 kes hari ini dalam kategori satu dan dua, kategori tiga (dua kes), kategori empat (tujuh kes) dan lima kes dalam kategori lima. – BERNAMA


Dulu Daftar PATI, Sekarang Tuduh Warisan Yang Berikan Dokumen

KOTA KINABALU: Kewujudan aktiviti penjualan borang permohonan dokumen palsu kepada warga asing adalah susulan daripada masalah kewujudan pendatang asing tanpa izin (PATI) yang dimulakan oleh Barisan Nasional (BN) di Sabah dan kini perlu dibersihkan oleh kerajaan negeri pimpinan Parti Warisan Sabah (Warisan).

Ketua Wira Warisan, Datuk Mohd. Azis Jamman berkata, ketika ini, pihak pembangkang lantang menuduh Warisan kononnya memberi dokumen kepada PATI, seolah-olah lupa bahawa masalah itu telah ditimbulkan oleh mereka semasa memerintah Sabah selama 25 tahun.

Katanya, Laporan Inkuiri Suruhanjaya Siasatan Diraja (RCI) yang pernah ditubuhkan untuk menyiasat aktiviti pemberian dokumen itu telah mengesahkan bagaimana penglibatan kerajaan terdahulu dalam mewujudkan masalah tersebut.

Menurutnya sebuah buku juga pernah dihasilkan yang mendedahkan bagaimana kelicikan kerajaan sebelum ini mendaftarkan PATI bagi membolehkan mereka memiliki dokumen dan mengundi kerajaan terdahulu dalam pilihan raya.

“RCI telah mengesahkan perkara ini, malah buku yang dihasilkan penulis, Chong Eng Leong menyebut bagaimana PATI didaftarkan untuk tujuan menambah undi oleh kerajaan terdahulu.

“Buku tersebut turut menyebut nama bekas Ketua Menteri, Tan Sri Musa Aman tetlibat dengan projek PATI tetapi beliau langsung tidak pernah menyangkal atau menyaman penulis berkenaan,” katanya dalam satu kenyataan hari ini.

Mohd. Azis yang juga Timbalan Menteri Dalam Negeri berkata demikian bagi mengulas kewujudan satu sindiket yang aktif menjual borang permohonan dokumen palsu yang tertera logo lama Jabatan Pendaftaran Negara (JPN) dan logo Warisan kepada warga asing.

Menurut beliau, sindiket berkenaan wujud kerana mengambil kesempatan daripada tindakan pemimpin pembangkang yang menuduh Warisan memberikan dokumen kepada PATI dan disebarkan di media sosial untuk mempengaruhi orang ramai.

Tegas beliau, Warisan akan memberi sokongan padu kepada pihak berkuasa untuk menangani aktiviti sindiket itu dan mendesak pembangkang agar berhenti membuat tuduhan kerana boleh menyebabkan masalah tersebut menjadi lebih serius.

“Warisan juga mendesak mana-mana parti pembangkang supaya menghentikan tuduhan politik kononnya Warisan memberi dokumen pengenalan diri kepada PATI kerana tuduhan ini yang disebar di media sosial menyebabkan pihak sindiket mengambil kesempatan terhadap pihak yang terpedaya dengan tuduhan-tuduhan palsu itu.

“Pemimpin-pemimpin pembangkang ini perlu disedarkan bahawa apa yang berlaku sekarang adalah hasil peninggalan ketika mereka menjadi kerajaan dahulu yang perlu dibersihkan oleh Warisan,” jelasnya. – BorneoToday


Perjuangan ‘Sabah For Sabahan’ Dalam Parti Warisan Untuk Tuntut Hak Sabah

KOTA KINABALU: Walau menggunakan slogan perjuangan ‘Sabah for Sabahan’ Parti Warisan Sabah (Warisan) tidak mengamalkan semangat kenegerian sehingga tidak menerima orang luar.

Ketua Menteri merangkap Presiden Warisan Datuk Seri Panglima Haji Mohd Shafie Apdal berkata, slogan yang dilaungkan parti itu lebih kepada usaha memperjuangkan hak-hak Sabah seperti dalam Perjanjian Malaysia 1963 (MA63).

”Kita menuntut hak Sabah bukan pengertiannya kita sangat bersifat kenegerian. Kita tahu negeri lain juga ada slogan ‘Terengganu for Terengganu’ dan ‘Johor for Johor’.

”Saya setuju dengan Tun Mahathir, kita perlu beri tumpuan untuk membina negara dan kecintaan kita pada negara ada di situ. Tiada persoalan berbangkit,” ujarnya.

Beliau berkata, rakyat Sabah juga perlu bantu diri sendiri kerana jika dilihat ramai orang Sabah yang melabur di luar negeri berbanding di Sabah.

Beliau berkata demikian ketika ditanya mengenai kenyataan Perdana Menteri Tun Dr Mahathir Mohamad pada Jumaat yang mahukan slogan ‘Sabah for Sabahans’ dan Sarawak for Sarawakians’ perlu dimansuhkan jika mahu negara ini terus maju ke hadapan.

Tun Mahathir berkata idea bahawa Sabah untuk orang Sabah, dan Sarawak untuk orang Sarawak, dan Semenanjung untuk orang Semenanjung adalah satu budaya yang tidak sihat. Rakyat di negara ini perlu menganggap diri mereka adalah rakyat Malaysia.

Kemudian ditanya mengenai kenyataan Mufti Perlis Asri Zainul Abidin yang didakwa menyatakan bahawa Malaysia adalah untuk orang melayu, Mohd Shafie berkata, beliau tidak mahu mengulas mengenai perkara itu kerana tiba masanya rakyat bersama-sama kerajaan untuk membina negara ini.

”Atas sebab itu apabila ada menteri dari Sabah diletakkan dalam Kabinet Persekutuan, mereka adalah menteri yang mewakili seluruh negara. Mereka bukan menteri untuk Perlis, Sabah mahupun Sarawak.

”Negara ini kita punya jadi saya tidak fikir elok bagi kita memainkan isu yang boleh memecahbelahkan kita. Kita seharusnya bercakap tentang isu yang dapat menyatukan rakyat. Kemerdekaan sudah dicapai maka, kita harus berusaha menyumbang kepada pembinaan negara ini.

”Mungkin kita ada tuntutan dan pandangan berbeda tetapi tidakkan sampai berpanjangan apa yang kita suarakan itu di jalan raya, dengan membakar bangunan dan merosakkan kemudahan awam,” jelasnya.

Mohd Shafie berkata, jika mahukan sesuatu tidak perlu melebihi had. Kena ada had supaya suara lebih didengari dan bukannya merosakkan negara yang telah dibina dengan bersusah-payah selama ini.


Bung Moktar Ketuai Jentera BN Hadapi PRN Sabah

KUALA LUMPUR: Pengerusi Barisan Nasional, Ahmad Zahid Hamidi mengumumkan Ketua BN dan Umno Sabah, Bung Moktar Radin akan mengetuai jentera parti itu menghadapi Pilihan Raya Negeri pada 26 Sept ini.

Susulan itu, katanya, BN dan Umno Sabah diberikan kuasa penuh untuk mengadakan rundingan pembahagian kerusi dengan parti politik di negeri itu.

Beliau berkata, BN Sabah juga diberi kuasa autonomi untuk menentukan calon 73 kerusi Dewan Undangan Negeri selepas rundingan pengagihan kerusi selesai.

“Keputusan juga diserahkan untuk memilih ketua menteri dalam kalangan Adun apabila mendapat kemenangan dengan majoriti mencukupi bagi pembentukan kerajaan negeri yang baru,” katanya dalam kenyataan hari ini.

Zahid berkata, kuasa autonomi yang diberikan kepada BN Sabah disahkan Perhimpunan Agung Umno tahun lalu.

“Justeru, untuk merealisasikannya, saya selaku pengerusi BN dan presiden Umno dengan ini menyerahkan kepada seluruh jajaran kepimpinan BN dan Umno Sabah menggunakan kebijaksanaan dan strategi untuk menterjemahkan kuasa autonomi yang diberikan.”

Pada 30 Julai, Ketua Menteri, Shafie Apdal mengumumkan pembubaran DUN Sabah bagi memberi laluan kepada PRN selepas mendapat perkenan Yang di-Pertuan Negeri, Juhar Mahiruddin.

Pembubaran DUN Sabah itu susulan dakwaan Musa mempunyai majoriti mencukupi untuk membentuk kerajaan negeri baru.- FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bukan Salah Kerajaan PN Rundingan Ambil Alih SESB Tertangguh, Kata Bekas Pembantu Menteri Sabah

KOTA KINABALU: Bekas anggota pentadbiran negeri Sabah mendakwa kerajaan negeri harus dipertanggungjawabkan atas terhentinya rundingan pengambilalihan Sabah Electricity Sdn Bhd (SESB) daripada Tenaga Nasional Bhd (TNB).

Bekas pembantu menteri kewangan Sabah Kenny Chua berkata, kegagalan kerajaan membuat keputusan menyebabkan rundingan itu berlanjutan terlalu lama.

Beliau memberi respons terhadap dakwaan Ketua Menteri Shafie Apdal bahawa pengambilalihan SESB terganggu selepas Perikatan Nasional (PN) mengambil alih kerajaan persekutuan awal tahun ini.

Rabu lepas Shafie berkata, rundingan itu bermula semasa Dr Mahathir Mohamad menjadi perdana menteri dan ia berjalan lancar sehingga berlakunya perubahan kerajaan.

Katanya, beliau diberitahu bahawa Putrajaya memutuskan untuk menangguhkan rancangan pengambilalihan itu.

Chua berkata, tindakan Shafie menyalahkan kerajaan PN adalah salah.

Katanya, pengambilalihan itu sepatutnya sudah berlaku sekiranya kerajaan negeri mengendalikan rundingan itu dengan baik dan lancar.

Beliau berkata, rundingan masih berjalan sewaktu Shafie mengadakan mesyuarat Kabinetnya yang terakhir.

“Beberapa syarat yang perlu ditangani oleh kerajaan belum diselesaikan,” katanya.

“Tidak mungkin TNB tidak melepaskan SESB sekiranya anda boleh menyelesaikan perkara itu atau jika anda memenuhi syaratnya. TNB adalah sebuah syarikat persendirian walaupun ia dimiliki oleh kerajaan. Terdapat terma dan syarat yang perlu dipenuhi.

“Jadi kenapa anda kata ia tertangguh kerana Perikatan Nasional?”

Chua berkata, beliau tidak gembira dengan pentadbiran Shafie kerana ia “tidak konsisten” dalam membuat keputusan.

Beliau merupakan naib pengerusi PKR Sabah sebelum dipecat kerana berpihak kepada bekas ketua menteri Musa Aman dalam usahanya menjatuhkan kerajaan negeri pimpinan Warisan.

Chua berkata, beliau percaya kerajaan negeri perlu menghentikan rancangan pengambilalihan itu pada ketika ini kerana kewangan negeri terkesan teruk akibat penularan wabak Covid-19.

Selain isu pampasan yang perlu diselesaikan dengan TNB beliau berkata, terdapat juga hutang yang ditanggung oleh SESB sejak sekian lama yang perlu diwarisi oleh kerajaan negeri.

Katanya Sabah tidak mampu menanggung syarikat yang berhutang tanpa sokongan dan penyertaaan kerajaan pusat.

Pada Januari tahun lepas, Yeo Bee Yin, yang merupakan menteri tenaga, sains, teknologi, alam sekitar dan perubahan iklim pada masa itu berkata, Kabinet pusat bersetuju untuk memulakan proses mengembalikan pemilikan SESB kepada kerajaan Sabah.

Katanya, proses itu akan mengambil tempoh 2 tahun untuk disempurnakan.

Susulan itu Shafie berkata, satu pasukan petugas khas yang dianggotai wakil kerajaan negeri dan pusat akan ditubuhkan bagi mempercepatkan proses tersebut.- FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


RM108.51 Juta Bantuan Banjir Untuk Sabah – PM

KOTA MARUDU, 8 Jan : Kerajaan Persekutuan akan menyalurkan sebanyak RM108.51 juta kepada Sabah bagi membantu negeri itu yang terjejas banjir baru-baru ini.

Perdana Menteri Datuk Seri Ismail Sabri Yaakob berkata daripada jumlah itu, sebanyak RM90.86 juta diperuntuk bagi membaik pulih infrastruktur awam yang rosak akibat banjir termasuk jalan raya dan jambatan yang menghubungkan penduduk Sabah.

“Sekarang ini, kita baru dapat senarai ini (kerosakan infrastruktur awam) dan senarai ini akan disemak oleh Jabatan Kerja Raya serta pihak berkaitan. Arahan saya ialah perlu disegerakan semua bukan sahaja pemberian Bantuan Wang Ihsan (BWI) tetapi infrastruktur juga perlu disegerakan.

“Mereka yang terlibat dengan banjir mengalami kesusahan dan kita tak mahu menambah kesusahan mereka apabila infrastruktur di kawasan masing-masing juga terjejas dan rosak. Ini boleh mengganggu mungkin dari segi aktiviti ekonomi mereka, jadi kalau boleh kita segerakan,” katanya.

Beliau berkata demikian pada sidang media selepas menyampaikan BWI dan bakul makanan kepada 206 keluarga mangsa banjir Kota Marudu yang turut dihadiri Ketua Menteri Sabah Datuk Hajiji Noor dan Menteri Di Jabatan Perdana Menteri (Hal Ehwal Sabah dan Sarawak) Datuk Seri Dr Maximus Ongkili juga Ahli Parlimen Kota Marudu.

Ismail Sabri berkata daripada jumlah itu juga, sebanyak RM1.19 juta diperuntuk bagi pemberian BWI sebanyak RM1,000 kepada mangsa banjir, bantuan barangan keperluan asas (RM3.67 juta) dan bantuan pembaikan kecil rumah RM5,000 (RM2.74 juta).

Ia turut meliputi baik pulih rumah maksimum RM14,999 (RM7.81 juta), bina baharu rumah maksimum RM56,000 (RM1.17 juta), baucar diskaun pembelian alat elektrik dan rebat elektrik (RM643,400) dan baucar diskaun pembaikan kenderaan (RM31,000).

Beliau berkata pengagihan BWI kepada mangsa banjir di seluruh negara kini mencapai 90 peratus dan akan selesai dalam masa terdekat.

“Saya nak katakan (bantuan ini akan disalur) sebelum mereka balik (ke rumah masing-masing) kalau boleh kita bagi.

“Saya tak nak membandingkan tapi ini merupakan yang terpantas dalam sejarah negara dari segi pembahagian BWI,” katanya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


263 Kes Bom Ikan Direkod Di Semporna Dalam Tempoh 4 Bulan

KOTA KINABALU: Sebanyak 263 kes pengeboman ikan direkodkan berlaku di Semporna bagi tempoh Jun hingga September tahun lalu.

Ketua Sementara Marin, Tabung Hidupan Liar Sedunia (WWF) Malaysia Monique Sumampouw berkata, secara purata 65 kes pengeboman ikan direkodkan berlaku di daerah itu dalam tempoh empat bulan.

Berikutan insiden yang meragut nyawa tiga penyelam termasuk seorang jurulatih selaman dan dua pelancong China di Pulau Kalapuan Semporna pada Jumaat lepas, WWF-Malaysia menggesa agar aktviti menangkap ikan secara haram seperti pengeboman ikan ini dihentikan serta-merta.

Malah, larangan penggunaan bot pam juga perlu dikuatkuasakan kerana penggunaan bot itu sering dikaitkan dengan kegiatan pengeboman ikan.

“Kaedah mengebom ikan ini bukan sahaja dilakukan secara haram tetapi juga mendatangkan bahaya kepada manusia serta memusnahkan habitat marin seperti terumbu karang.

“Oleh itu, pihak berkuasa perlu bertindak segera bagi menghentikan kegiatan penangkapan ikan secara haram yang tidak dilaporkan dan tidak terkawal, khususnya aktiviti pengeboman ikan dan penggunaan bot pam,” katanya dalam satu kenyataan, di sini pada Ahad.

Monique berkata, WWF-Malaysia berharap pihak berkuasa akan mempergiatkan rondaan dan pemantauan serta meningkatkan penguatkuasaan bagi memastikan aktiviti pengeboman ikan tidak berterusan.

Sementara itu, Presiden Persatuan Penyelam Profesional Semporna (SPDA) Abdul Razak Ismail menyarankan kepada kerajaan supaya mewujudan Ranger Marin bagi menjalankan pemantauan dan penguatkuasaan di kawasan laut.

“Jurulatih selaman profesional tempatan mungkin boleh dilatih dan diserap bagi memantau aktiviti haram di kawasan perairan kita agar pelancong sentiasa merasa selamat melakukan aktiviti air.

“Ranger marin ini juga boleh memantau dan melindungi terumbu karang,” katanya.

Katanya, jika ada garis panduan yang latihan yang secukupnya, penyelam profesional tempatan ini mampu menyumbang khidmat dalam membantu pihak berkuasa menjalankan pemantauan.


Gagal Laksana Tugas, PPM Boleh Dikenan Tindakan – Hajiji

KOTA KINABALU: Pemimpin Pembangunan Masyarakat (PPM) diingatkan agar melaksana tugas dan tanggungjawab dengan penuh ingeriti bagi membantu rakyat di kawasan masing-masing.

Ketua Menteri Datuk Seri Panglima Hajiji Noor berkata, PPM di bawah kerajaan Gabungan Rakyat Sabah (GRS) yang gagal melaksana tugas dengan baik akan dikenakan tindakan.

“Jika didapati ada PPM yang gagal melaksana tugas dan tanggungjawab diamanahkan, saya selaku Ketua Menteri tidak akan teragak-agak untuk mengambil tindakan,” katanya selepas menyempurnakan Majlis Pelantikan dan Angkat Sumpah 44 PPM, di Pusat Pentadbiran Negeri Sabah (PPNS), di sini hari ini.

Beliau berkata, lantikan PPM ini akan membantu kerajaan dalam memenuhi aspirasi rakyat yang telah memilih kerajaan.

Katanya, PPM yang efisien merupakan asas yang kukuh di peringkat akar umbi yang akan membantu mewujudkan sebuah kerajaan yang kukuh.

Hajiji berkata, lantikan PPM ini akan membuka ruang kepada pelantikan pemimpin peringkat akar umbi lain seperti Ketua Pembangunan Masyarakat dan Jawatankuasa Pembangunan dan Keselamatan Kampung (JPKK).

Disamping itu, beliau turut mengingatkan PPM bahawa kerajaan hari ini berdepan cabaran memerangi pandemik Covid-19. Maka, usaha melaksanakan aktiviti pemulihan ekonomi terpaksa ditangguhkan susulan Perintah Kawalan Pergerakan.

“Saya harap apabila pandemik ini berakhir di Sabah, kita dapat memulihkan semula ekonomi Sabah,” jelasnya.

Turut hadir dalam majlis lantikan itu barisan pembantu menteri dan Pengarah UPPM, Datuk Matbali Musah. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PGA Rampas Senapang & Syabu Dalam Serbuan Di Kalabakan

KALABAKAN : Pasukan Gerakan Am (PGA) berjaya merampas senapang angin dan dadah jenis syabu dalam satu serbuan di Ladang Felda Selatan, di sini.

Dalam kejadian kira-kira jam 6 petang itu anggota PGA yang menjalankan tugas Ronda Jarak Jauh, Road Check Point (RCP) terserempak sekumpulan lelaki berkumpul di sebuah rumah tidak bernombor di ladang tersebut.

Pegawai Pemerintah Batalion 14 PGA Tawau, Superintendan Mohd Yacob Murad berkata sebaik mengesan kumpulan terbabit pasukan keselamatan bertindak menyerbu rumah tersebut.

“Suspek yang menyedari kehadiran pasukan polis, mereka segera bertindak melarikan diri melalui pintu belakang rumah dan berjaya lolos daripada ditahan pihak berkuasa,”katanya dalam kenyataan media, di sini semalam.

Beliau berkata, pemeriksaan awal dijalankan di sekitar rumah tersebut berjaya menemui selaras senapang angin buatan sendiri dipercayai digunakan untuk tujuan berburu.

“Turut ditemui juga satu paket lutsinar yang berisi ketulan hablur jernih dipercayai dadah jenis syabu di dalam bakul salah sebuah motosikal yang ditinggalkan oleh suspek.

“Kesemua barang rampasan termasuk dua buah motosikal yang bernilai RM6,030.00 dibawa ke Ibu Pejabat Polis Daerah (IPD) Tawau untuk tindakan selanjutnya, manakala kes disiasat mengikut Seksyen 12(2) Akta Dadah Berbahaya (ADB) 1952,”katanya. – Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Mayat Terapung Dengan Beg Galas Berisi Batu

KOTA KINABALU: Sekumpulan remaja yang sedang asyik bercerita terkejut dengan penemuan mayat seorang lelaki yang disangka patung terapung dipermukaan air di Sungai Sembulan, di sini semalam.

Salah seorang daripada mereka yang hanya ingin dikenali sebagai Azhar, 20, berkata ketika itu dia dengan beberapa rakan yang lain sedang duduk di jeti.

“Sewaktu kami berborak, saya terlihat objek seakan patung yang sedang tenggelam timbul dihanyutkan arus sederhana sungai ketika itu.

“Setelah mengamati objek berkenaan secara teliti dengan dibantu nyalaan suluh rakan, kami semua terkejut ianya mayat seorang lelaki dewasa dan segera memberitahu orang yang berada di sekitar,” katanya ketika ditemui di lokasi.

Ketua Polis Daerah Kota Kinabalu Asisten Komisioner Habibi Majinji dalam satu kenyataan berkata, mayat mangsa ditemui orang ramai dalam keadaan terlentang di Sungai Sembulan dan pihak polis menerima panggilan telefon pada jam 9.20 malam.

“Mangsa ketika ditemui lengkap berpakaian dan membawa beg galas. Dalam beg galas mangsa pula, pihak polis menemukan dua ketul batu besar disimpan dalam beg berkenaan.

“Pemeriksaan pada badan mangsa juga tidak menjumpai sebarang dokumen pengenalan diri dan terdapat kesan kecederaan pada muka mangsa yang dipercayai terhasil setelah mayat mangsa berada beberapa hari dipermukaan air,’ katanya ketika dihubungi.

Menurut Habibi, mayat mangsa yang identitinya belum diketahui kemudian dihantar ke Jabatan Forensik Hospital Queen Elizabeth untuk bedah siasat bagi mengetahui punca kematian mangsa.

“Mangsa berumur lingkungan 40-an dan disyaki berbangsa India hasil daripada pemerhatian warna kulit dan mempunyai tatu dilengan kiri kanan dan kes diklasifikasikan mati mengejut,” tambahnya.

Orang ramai yang kehilangan ahli keluarga atau pekerja mengikut seperti ciri -ciri yang terdapat pada mangsa diminta tampil menghubungi balai polis berhampiran atau menghubungi Pegawai Penyiasat Kes ASP Alimuddin Usman di talian 016-6656641 untuk mengesan waris mangsa. -SabahNewsToday


Jalan Sesak Angkara Tangkap Suami Curang

New Delhi: Tindakan nekad seorang wanita yang mahu menangkap suaminya yang curang menyebabkan kesesakan lalu lintas di tengah bandar Mumbai, India..

Wanita itu nekad mengejar kereta suaminya yang dipercayai dipandu oleh suaminya dan dinaiki oleh seorang wanita lain.

Gulf News melaporkan kejadian yang berlaku di Jalan Pedder itu tular di media sosial selepas dimuat naik oleh pengguna internet.

a mengundang pelbagai reaksi daripada warganet. Ada yang menganggap tindakan wanita itu lucu, manakala segelintir yang lain bersimpati dengannya.

Berdasarkan rakaman video berkenaan, seorang wanita kelihatan memberhentikan kenderaannya di tengah jalan.

Dia memanjat bonet sebuah kereta kenderaan utiliti sukan (SUV) yang dipercayai dinaiki suaminya.

Wanita yang kelihatan amat marah dilihat menanggalkan selipar dan mengetuk cermin depan kenderaan berkenaan.

Dia juga dilihat menjerit-jerit dipercayai bagi meminta penumpang hadapan SUV itu supaya keluar.

Difahamkan, sebelum kejadian, wanita itu mengekori kenderaan suaminya.

Akibat tindakannya, berlaku kesesakan lalu lintas.- Agensi

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


SPRM Sabah Tahan Bekas Pengurus Kanan GLC Berhubung Rasuah

KOTA KINABALU : Seorang bekas pengurus kanan sebuah syarikat berkaitan kerajaan (GLC) ditahan Suruhanjaya Pencegahan Rasuah Malaysia (SPRM) Sabah hari ini, bagi membantu siasatan berhubung kes suapan berjumlah RM170,000.

Menurut sumber, lelaki berusia 51 tahun itu ditahan kira-kira 9.30 pagi ini di Pejabat SPRM Sabah ketika hadir memberi keterangan.

Suspek dipercayai menerima rasuah dalam bentuk wang tunai dan pengubahsuaian rumah miliknya yang dianggarkan bernilai RM170,000 daripada kontraktor sebagai balasan melancarkan segala tuntutan bayaran bagi kerja yang telah dilakukan kontraktor tersebut.

Pengarah SPRM Sabah Datuk S. Karunanithy ketika dihubungi mengesahkan tangkapan tersebut dan kes disiasat di bawah Seksyen 16 (a)(A) Akta SPRM 2009.

Karunanithy berkata suspek akan dituduh di Mahkamah Khas Rasuah Kota Kinabalu di sini dalam masa terdekat. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


BERSATU Sabah Perjuangkan Perjanjian Malaysia 1963: Hajiji

TAWAU: Parti Pribumi BERSATU Malaysia (BERSATU) Sabah sentiasa memperjuangkan Perjanjian Malaysia 1963 dan tidak timbul isu jika parti itu tidak memperjuangkannya.

Ketua Badan Pimpinan Parti Pribumi BERSATU Malaysia (BERSATU) Sabah Datuk Seri Hajiji Mohd Noor berkata usaha itu diperjuangkan bersama-sama tanpa mengira parti politik.

“Saya ingat dalam konteks orang Sabah, kita sentiasa menyokong untuk melaksanakan perjanjian pembentukan Malaysia (sehinggalah tuntutan itu berjaya dicapai),” katanya.

Hajiji ditemuramah pemberita selepas berucap merasmikan Program Jelajah Pimpinan BERSATU Sabah (Peringkat Bahagian Tawau) di salah sebuah hotel di sini, semalam.

Mengulas mengenai penerimaan parti lain di Sabah terhadap BERSATU pula, beliau percaya perkara itu bukannya satu masalah kerana negara ini mengamalkan sistem demokrasi.

“Saya melihat di Sabah tidak ada masalah kerana kita mempunyai tujuan yang sama dan kita memberi kerjasama dengan parti-parti yang ada dalam Kerajaan Sabah,” katanya.

Menurutnya, BERSATU hanya berhasrat menguatkan parti, serta mengalu-alukan mereka yang mahu berdaftar dan menyokong, malah tidak menafikan hak orang atau parti lain.

Beliau berkata pihaknya akan sentiasa memberikan kerjasama terutama sekali kepada Kerajaan Negeri dan parti-parti yang bersama-sama mengukuhkan Pakatan Harapan.

Menyentuh tujuan jelajah BERSATU Sabah pula, Ahli Dewan Undangan Negeri (ADUN) Sulaman itu berkata tujuan program terbabit membolehkan pemimpin dan ahli bertemu.

“Kita sudah menjelajah enam bahagian, ada 19 bahagian lagi yang akan dilawat, pada masa sama mungkin ada di antara mereka yang tidak faham dengan perjuangan BERSATU.

“Masa inilah pemimpin-pemimpin BERSATU mengambil peluang untuk menerangkan asas perjuangan parti,” katanya, sambil mengakui optimis dengan sokongan ahli-ahli parti itu.

Terdahulu, Ketua BERSATU Bahagian Tawau merangkap ADUN Apas Datuk Nizam Abu Bakar Titingan berkata bahagiannya kini mempunyai ahli seramai kira-kira 5,000 orang.

Nizam berkata setakat ini juga BERSATU Tawau sudah membuka 13 cawangan secara rasmi iaitu tujuh di kawasan Apas dan enam lagi di Balung, serta akan menyusul di Sri Tanjung.

“Kita (BERSATU Tawau) memberi sokongan penuh kepada kepimpinan Pengerusi BERSATU Tun Dr Mahathir Mohamad dan Presiden parti Tan Sri Muhyiddin Yassin,” katanya.


Geng Lius Aktif Pecah Rumah & Curi Kenderaan Tumpas, Polis Buru Saki Baki Kumpulan

KOTA KINABALU: Bagi mengelak jenayah dikesan, kumpulan dikenali sebagai ‘Geng Lius’ menggunakan dua wanita menjadi orang perantaraan untuk menjual barangan curi di kedai emas selepas kumpulan berkenaan melakukan jenayah pecah rumah.

Bagaimanapun, perbuatan Geng Lius itu berakhir selepas polis menahan ketua kumpulan itu bersama dua wanita terbabit dan seorang lagi rakan sejenayah mereka.

Empat suspek yang berusia 20, 21, 23 dan 24 tahun ditahan polis dari Bahagian Siasatan Jenayah Ibu Pejabat Polis Daerah (IPD) Kota Kinabalu di sekitar bandar raya ini dan Telipok pada 12 Disember lalu.

Ketua Polis Daerah Kota Kinabalu, Asisten Komisioner Habibi Majinji berkata hasil siasatan mendapati kumpulan berkenaan disyaki terbabit dengan 15 jenayah pecah rumah dan curi kenderaan sebelum ini dan terbaru di Taman Cerah, Jalan Tuaran Bypass, pada 2 September lalu.

“Kejadian pecah rumah itu membabitkan kerugian RM80,000. Dengan tertangkapnya empat suspek itu, polis percaya dapat menyelesaikan 15 kes pecah rumah dan curi kenderaan yang berlaku di sekitar daerah ini sebanyak enam kes, Penampang (2 kes), Papar (2 kes), Kudat (2 kes), Tawau (2 kes) dan Ranau (1 kes).

“Jumlah kerugian jenayah membabitkan 15 kes pecah rumah dan curi kenderaan oleh kumpulan ini dianggarkan bernilai lebih RM700,000,” katanya dalam sidang media di Ibu Pejabat Polis Daerah (IPD) Kota Kinabalu, di sini hari ini.

Mengulas lanjut, beliau berkata hasil tangkapan keempat-empat suspek itu juga, polis berjaya menemukan barangan milik mangsa yang disyaki diperolehi dalam kegiatan jenayah mereka dengan anggaran keseluruhan rampasan bernilai RM118,000.

“Geng Lius dipercayai aktif sejak bulan September lalu dengan modus operandi mereka akan memecah masuk rumah mangsa yang ditinggalkan.

“Hasil curi seperti barangan kemas itu akan diserahkan kepada teman wanita ahli kumpulan itu untuk dijual di sekitar kedai emas di daerah ini sekali gus menutup perbuatan jenayah mereka sebelum ini.

“Salah seorang wanita yang diberkas itu adalah teman wanita kepada ketua kumpulan Geng Lius yang juga adalah warga asing,” katanya.

Habibi berkata tiga suspek yang ditahan itu turut mempunyai beberapa kes jenayah lampau membabitkan kes dadah dan jenayah.

Jelas Habibi lagi, pihaknya kini masih mengesan lima individu disyaki rakan sejenayah yang masih bebas dan dikehendaki polis untuk siasatan lanjut.

“Kelima-lima suspek ini berusia 21, 23, 24, 33 dan 35 tahun. Semua mereka dipercayai masih berada di daerah ini dan polis sedang giat mengesan suspek terbabit.

“Kes disiasat mengikut Seksyen 379A dan Seksyen 457 Kanun Keseksaan,” katanya.


BN Tidak Terlibat Beri Kad Pengenalan Kepada PATI, Kata Najib

PENAMPANG: Bekas perdana menteri, Najib Razak menafikan Barisan Nasional (BN) terlibat dalam pemberian kad pengenalan kepada pendatang asing tanpa izin (PATI) seperti didakwa Presiden Parti Bersatu Sabah (PBS), Maximus Ongkili, baru-baru ini.

Sebaliknya, beliau berkata, kerajaan BN terdahulu pimpinan beliau melantik pemimpin PBS untuk menyelesaikan masalah Pati di negeri itu.

“Kita tidak terlibat dengan pemberian IC (kad pengenalan kepada PATI), apa yang berlaku pada masa lalu, kita mahu ia diperbetulkan.

“Sebab itu kita letakkan pemimpin PBS untuk menyelesaikannya (masalah Pati di Sabah).

“Bagaimanapun, keutamaan kita sekarang adalah mengukuhkan sempadan negeri ini, mengukuhkan keselamatannya dan meneruskan usaha pembangunan, itu agenda BN,” katanya selepas menghadiri program bicara negarawan sempena Konvensyen BN Sabah.

Suruhanjaya siasatan diraja (RCI) ditubuhkan pentadbiran Najib pada 2013 bagi menyiasat kebanjiran Pati di Sabah.

Pada 2015, Joseph Pairin Kitingan yang juga presiden PBS ketika itu dilantik sebagai pengerusi Jawatankuasa Teknikal Pengurusan Warga Asing di Sabah.

Jawatankuasa berkenaan berperanan meneliti laporan dan dapatan RCI dengan tumpuan mengemukakan cadangan penambahbaikan serta mengkaji pelaksanaan sedia ada pengurusan warga asing di Sabah.

Kelmarin, Ongkili dalam Kongres Perwakilan Tahunan PBS mendakwa sebuah parti komponen BN mempergunakan PATI di Sabah demi kepentingan politik mereka.

Tanpa menyebut parti mana dan ketika diterajui siapa, beliau berkata, penglibatan parti terbabit meraih undi daripada PATI terbukti dalam RCI mengenai Pati di Sabah.

Ongkili yang juga menteri di Jabatan Perdana Menteri (Hal Ehwal Sabah dan Sarawak) turut mendakwa BN selama ini gagal menangani masalah PATI di Sabah. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Peluang Warisan Lebih Baik Berbanding PH Jika Mereka ‘Berpisah’, Kata Penganalisis

KOTA KINABALU: PKR mungkin berdepan laluan sukar di Sabah sekiranya tiada kerjasama antara Pakatan Harapan (PH) dengan Warisan pada pilihan raya akan datang, menurut pandangan penganalisis politik.

Lee Kuok Tiung dari Universiti Malaysia Sabah berkata, keadaan itu tidak mustahil berlaku sekiranya pergeseran antara pemimpin Warisan dan PKR terus berlarutan sehingga berlakunya perpecahan.

“Warisan dengan sentimen parti lokal mereka pastinya ada kelebihan terutama di kawasan Pantai Timur Sabah, sekiranya mereka bekerjasama sudah pastinya lebih kuat kerana PH sedia maklum terkenal dengan kelebihan mereka dalam kempen siber.

“Berdasarkan PRN (pilihan raya negeri) Melaka, malahan PRN Sabah pada 2020 sebenarnya menunjukkan DAP mampu memenangi kerusi yang ditandingi mereka tanpa sebarang masalah besar tetapi PKR berdepan dengan kesukaran untuk menang tanpa sekutu mereka,” katanya kepada FMT.

Beliau berkata demikian bagi mengulas pergeseran antara pemimpin Warisan dan PKR susulan kekalahan teruk PH pada PRN di Melaka, baru-baru ini.

Naib Presiden Warisan Junz Wong sebelum ini berkata, kekalahan PH adalah disebabkan rakyat marah dengan memorandum persefahaman (MoU) antara gabungan berkenaan dengan kerajaan.

Beliau juga menyatakan, PH perlu menukar pucuk pimpinannya kerana berpendapat mereka tidak mampu untuk pergi lebih jauh di bawah kepimpinan Anwar.

Kenyataan Junz itu kemudian dibidas Ketua Pemuda PKR Sabah Razeef Rakimin yang mengungkit kegagalan Warisan dalam beberapa pilihan raya lalu, namun masih mengekalkan Shafie sebagai peneraju mereka.

Lee berkata, kenyataan Junz itu tidak mustahil diselubungi oleh persaingan antara Shafie dengan Anwar sebagai calon Perdana Menteri.

“Jelas sejurus selepas PRN Melaka, rakan-rakan sekutu PKR cuba menjadikan Anwar sebagai ‘kambing hitam’ atas prestasi buruk PH di Melaka khususnya bila PKR gagal memenangi sebarang kerusi.

“Begitupun kita perlu realistik kedudukan Anwar terutamanya sebagai Presiden PKR tidak mungkin diganggu gugat dalam masa terdekat ini malahan tiada pemimpin dalam PKR yang dilihat boleh mengambil alih peranan beliau,” katanya.

Sementara itu, Awang Azman Awang Pawi dari Universiti Malaya berkata, pilihan raya akan datang bakal menyaksikan pertandingan banyak penjuru di Sabah sekiranya Warisan dan PH masing-masing membawa haluan.

Katanya, Warisan kemungkinan akan bergerak sendirian jika pergeseran dengan PKR berterusan.

“Bagaimanapun, PH juga akan berdepan perkara sama seperti Warisan kerana mereka sukar berdaya saing jika sesama pembangkang asyik bertelagah,” katanya. – FMT


COVID-19: 6,824 Kes Baharu Hari Ini

PUTRAJAYA: Kementerian Kesihatan (KKM) melaporkan 6,824 kes baharu Covid-19 dalam tempoh 24 jam lalu.

Melalui Twitter Ketua Pengarah Kesihatan, Dr Noor Hisham Abdullah, berkata jumlah jangkitan kini sebanyak 572,357 kes.

Selangor mencatatkan jumlah jangkitan tertinggi dengan 2,111 kes.

Kelantan melaporkan 695 kes, diikuti Sarawak (654), Johor (489), Kedah (464), Kuala Lumpur (387), Melaka (352), Penang (328), Perak (255) Negeri Sembilan (253), Pahang (219), Sabah (207), Terengganu (204), Labuan (166), Putrajaya (28), dan Perlis (12).

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Persidangan Dewan Undangan Negeri Sarawak Lulus RUU Perbekalan Tambahan RM680 Juta

KUCHING, 11 Mei: Persidangan Dewan Undangan Negeri Sarawak hari ini sebulat suara meluluskan dua Rang Undang-undang (RUU) Perbekalan Tambahan melibatkan sejumlah RM681,491,777 bagi perbelanjaan yang tidak dimasukkan dalam bajet kerajaan negeri 2020.

RUU yang dibentangkan oleh Timbalan Ketua Menteri I yang juga Menteri Kewangan Kedua Sarawak, Datuk Amar Douglas Uggah Embas itu adalah RUU Perbekalan Tambahan (2019) 2020 yang melibatkan sejumlah RM299,171,014 dan RUU Perbekalan Tambahan (2020) 2020 bagi jumlah RM382,320,763.

“Perbelanjaan tambahan itu adalah bagi tujuan membiayai kos pelbagai kementerian dan jabatan yang tidak dibekalkan sebelum ini, atau tidak mencukupi,” katanya.

Kecuali lima Ahli Dewan Undangan Negeri (ADUN) yang tidak hadir ke persidangan sehari hari ini, kedua-dua RUU itu diluluskan tanpa perbahasan dari kalangan 76 ADUN yang hadir.

Terdahulu Speaker Dewan Datuk Amar Mohd Asfia Awang Nassar dalam ucapan pembukaan berkata beliau memberi kebenaran kepada lima ADUN yang tidak dapat hadir persidangan, yang terdiri daripada Dr Annuar Rapaee (ADUN Nangka), Datuk Seri Wong Soon Koh (Bawang Assan), Datuk Ranum Mina (Opar), Johnical Rayong Ngipa (Engkilili) dan Datuk Tiong Thai King (Dudong).

Persidangan Dewan Undangan selama kira-kira satu setengah jam hari ini berlangsung tanpa majlis pembukaan sepertimana sebelum ini.

Mohd Asfia berkata persidangan perlu berlangsung sedemikan rupa memandangkan suasana semasa penuh cabaran yang dihadapi susulan kemunculan pandemik COVID-19, yang memaksa pelbagai langkah keselamatan diambil dalam usaha membendung penularannya.


Pacuan 4 Roda Terbakar Ketika Membeli Makanan Segera Di Donggongon

PENAMPANG: Sebuah kenderaan jenis Toyota Land Cruiser musnah di bahagian enjin dan papan pemuka apabila terbakar ketika pemandu parkir di tempat letak kereta untuk membeli makanan segera di tamu Donggongon, di sini, petang tadi.

Jurucakap Pusat Gerakan Operasi (PGO) Jabatan Bomba dan Penyelamat (JBPM) Sabah, berkata, pihaknya menerima panggilan berhubung kejadian itu pada pukul 3.33 petang sebelum sepasukan bomba dari Balai Bomba dan Penyelamat (BBP) Penampang dikejarkan ke lokasi kejadian.

“Sebaik tiba di tempat kejadian, kebakaran membabitkan kenderaan jenis Toyota Land Cruiser terbakar sepenuhnya di bahagian enjin dan papan pemuka.

“Pasukan bomba bertindak memadam kebakaran menggunakan air daripada tangki jentera,” katanya di sini hari ini.

Menurutnya, operasi terkawal kira-kira 3.50 dan operasi tamat sepenuhnya pada pukul 4 petang.

Ujarnya tiada kecederaan dilaporkan dan ketika kejadian pemilik kenderaan tiada di dalam kenderaan berkenaan.


Kanak-Kanak, Remaja Tidak Diberi Vaksin COVID-19

KUALA LUMPUR: Kanak-kanak dan remaja berusia 18 tahun ke bawah serta individu yang mempunyai masalah sistem imun tidak akan diberikan vaksin COVID-19.

Timbalan Menteri Sains Teknologi dan Inovasi, Ahmad Amzad Hashim, berkata dua kumpulan itu adalah 30 peratus daripada jumlah populasi rakyat Malaysia yang tidak akan divaksin, sebaliknya akan terlindung daripada wabak COVID-19 menerusi imuniti kelompok.

“Sekurang-kurangnya 60 peratus rakyat perlu divaksinkan bagi mencapai imuniti kelompok (herd immunity).

“Imuniti kelompok bermaksud baki 30 peratus rakyat bakal turut terlindung jika 70 peratus rakyat mempunyai perlindungan vaksin COVID-19.

“Jumlah 30 peratus yang tidak akan divaksinkan adalah kanak-kanak berusia 18 tahun ke bawah dan mereka yang mempunyai masalah sistem imun, yang tidak sesuai menerima vaksin,” katanya dalam satu kenyataan, hari ini.

Bagaimanapun, Ahmad Amzad berkata, baki 30 peratus rakyat itu boleh memilih untuk mendapatkan sendiri suntikan vaksin di hospital swasta, dengan pengecualian cukai untuk kos vaksin itu diberikan sehingga RM1,000 seorang.

Beliau berkata, kerajaan menyasarkan sejumlah 70 peratus rakyat Malaysia akan menerima vaksin secara percuma seawal suku pertama tahun hadapan.

Daripada jumlah itu, katanya, 20 peratus atau 6.4 juta rakyat akan menerima 12.8 juta dos vaksin yang dibekalkan syarikat farmaseutikal Amerika Syarikat (AS), Pfizer, manakala 10 peratus rakyat akan dibekalkan vaksin menerusi inisiatif pelan akses global vaksin (COVAX).

“Untuk baki 40 peratus. kerajaan sedang berunding dengan pembekal seperti Sputnik V, Moderna, Astrazeneca dan lain-lain, namun hanya Pfizer menyatakan komitmen boleh menghantar vaksin pada suku pertama 2021 setakat ini, manakala pembekal lain perlu menunggu sehingga suku ke empat,” katanya.

Jelasnya, keutamaan pemvaksinan COVID-19 di Malaysia akan diberikan kepada kumpulan barisan hadapan seperti petugas kesihatan dan anggota keselamatan, selain golongan berisiko seperti warga emas.

Selain itu, katanya, semua vaksin COVID-19yang akan diberikan kepada rakyat Malaysia perlu diluluskan badan kawal selia diiktiraf Pertubuhan Kesihatan Sedunia (WHO) seperti Pentadbiran Makanan dan Ubat-ubatan (FDA) AS dan Kesatuan Eropah (EU), selain perlu dinilai serta diluluskan Bahagian Regulatori Farmasi Negara (NPRA) Kementerian Kesihatan (KKM).

“Semua 12 vaksin COVID-19 yang berada di fasa 3 ujian klinikal telah diuji pada 20,000 hingga 90,000 orang sukarelawan pelbagai negara di seluruh dunia termasuk rantau ASEAN.

“Tidak benar dakyah kononnya vaksin ini hanya diuji kepada monyet dan tikus. Semua calon vaksin COVID-19 yang dinilai oleh Malaysia mempunyai laporan keberkesanan 90 peratus ke atas,” katanya.

Tegasnya, Jabatan Kemajuan Islam Malaysia (JAKIM) juga membantu dalam aspek pencarian vaksin yang diharuskan menurut hukum syarak dan berdasarkan maklumat sedia ada, semua vaksin COVID-19 tidak mengandungi kandungan berunsur porcine (babi) atau bovine (lembu). – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Covid-19: Sabah Catat Lima Kematian, 271 Kes Baharu

PUTRAJAYA: Lima kes kematian akibat Covid-19 yang dilaporkan di Malaysia hari ini semuanya direkodkan di Sabah.

Ketua Pengarah Kesihatan, Tan Sri Noor Hisham Abdullah dalam sidang media berkata, kematian yang dilaporkan hari ini, masing-masing dua kes di Tawau dan satu kes di Lahad Datu, Sandakan dan Semporna.

Kesemua pesakit berumur antara 55 hingga 82 tahun dan kebanyakan mereka mempunyai latar belakang penyakit kronik seperti kencing manis dan darah tinggi.

Kematian yang dilaporkan hari ini membabitkan empat lelaki dan seorang wanita.

Pertambahan kes terbaru ini menjadikan kes kematian yang dilaporkan di negara ini meningkat kepada 146 kes.

Untuk kes positif baharu, daripada 375 kes baharu yang dilaporkan, 271 dilaporkan di Sabah dengan dua kluster baharu, iaitu kluster Tujuh Serangkai dan kluster Tanamera.

Wilayah Persekutuan Labuan turut melaporkan 10 kes baharu. Kes ini melibatkan salah seorang pelajar Sekolah Menengah Kebangsaan (SMK) Mutiara dan pengesanan kes itu membawa kepada penutupan sekolah tersebut bagi proses sanitasi.

Daripada 375 kes baharu, 371 kes adalah jangkitan tempatan manakala, empat adalah kes import.

Pertambahan kes baharu menjadikan bilangan kumulatif kes di Malaysia sebanyak 14,368 kes. Sebanyak 3,703 kes aktif dengan 60 kes ditempatkan di Unit Rawatan Rapi (ICU) dan 20 kes memerlukan bantuan alat pernafasan.

Bilangan kes pulih yang dicatatkan sehingga kini adalah sebanyak 10,519 kes.

Tambahnya, sehingga kini lapan daerah di Sabah berada dalam zon merah. Dimana, empat daerah dilaksana Perintah Kawalan Pergerakan Diperketatkan Bersasar (PKPDB) bermula 29 September hingga 12 Oktober, iaitu Tawau, Lahad Datu, Kunak dan Semporna.

Manakala, enam daerah dilaksana Perintah Kawalan Pergerakan Bersyarat (PKPB) iaitu Kota Kinabalu, Penampang, Putatan, Papar, Tuaran dan Sandakan.

Larangan rentas negeri turut dikuatkuasakan di Sabah bermula 12 sehingga 25 Oktober ini. – BorneoToday


Usung Keranda 1 KM Kerana Jalan Terputus, Jambatan Musnah

RANAU: Penduduk dari sebuah kampung di sini terpaksa mengusung keranda sejauh satu kilometer selepas jalan rosak dan jambatan musnah akibat hujan berterusan.

Ia merupakan realiti yang menyayat hati bagi sekumpulan penduduk dari Kg Nawanon, Kg Kantas, Kg Pugi dan Kg Kieyep yang terletak kira-kira 62 kilometer dari pusat pekan Ranau.

Dalam kejadian itu, mereka terpaksa mengusung keranda ke tanah perkuburan untuk pengebumian seorang wanita berusia 91 tahun dari Kg Kantas yang meninggal dunia pada 4 Januari lalu. Pengerusi Jawatankuasa Pembangunan dan Keselamatan Kampung (JPKK) Kg Nawanon, Jemisi Sabal berkata, berikutan situasi itu, ahli keluarga serta rakan-rakan terpaksa mengusung keranda hampir satu kilometer dari Kg Kantas ke tanah perkuburan.

“Tanah runtuh, jalan pecah, jambatan musnah dan hakisan tanah selepas hujan sejak seminggu lalu, jelas menyusahkan penduduk di sini,” katanya.

Beliau mewakili ratusan penduduk dari kampung-kampung itu yang kini terputus hubungan jalan ke pekan Ranau dan merayu pihak berkuasa mengambil tindakan membaiki jalan rosak dan laluan utama ke kampung-kampung terbabit.

“Disebabkan kerosakan teruk jalan ke Kg Nawanon dan beberapa kampung sekitar, ia menyukarkan penduduk yang berurusan di pekan Ranau, khususnya menghantar pesakit ke hospital daerah atau klinik terdekat,” katanya.

Tambah Jamisi, selain tanah runtuh, jambatan di beberapa kawasan sungai di Nawanon memerlukan tindakan segera daripada kerajaan.

“Kami memahami ini adalah masalah umum sekarang yang membabitkan penduduk di seluruh negeri, tetapi kami berharap akan ada pihak berkuasa yang boleh membantu kami di sini,” katanya. – Harian Ekspres

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Malim gunung menangis kenang tragedi gempa bumi

KOTA KINABALU: Hairri Rainin, 34, malim Gunung Kinabalu yang melalui detik cemas tragedi gempa bumi di Sabah pada 5 Jun 2015, mengakui menangis apabila menonton filem Tangisan Akinabalu yang mula ditayangkan di seluruh negara mulai semalam.

Hairiri berkata, filem arahan Datuk Jurey Latiff Rosli itu 80 peratus mengisahkan mengenai dirinya ketika tragedi berkenaan yang mengorbankan 18 nyawa termasuk tiga malim gunung.

“Perasaan bercampur-baur menonton filem ini dan menangis kerana terkenang kejadian yang meragut nyawa malim gunung termasuk seorang daripada mereka adalah rakan baik saya.

“Saya sangat terharu, teruja dan sedih pun ada… macam teringat kembali masa (gempa) yang berlaku iaitu kira-kira tiga tahun lalu dan ada kawan (malim gunung) yang terkorban iaitu salah seorang daripada mereka kawan rapat saya, Robbi Sapinggi.

“Filem ini memang terbaik dan saya kongsi cerita ini kepada pengarah untuk dibuat filem,” katanya ketika ditemui selepas tayangan perdana filem itu yang dilancarkan Menteri Pelancongan, Seni dan Budaya, Datuk Mohamaddin Ketapi di sini, malam tadi.

Mengimbas kembali tragedi itu, Hairri berkata, dia antara malim gunung yang berada di puncak Gunung Kinabalu dengan membawa seorang pendaki dari Turki.

“Saya bawa pendaki wanita dan ketika kejadian saya berada di (kilometer) 6.3 di mana 14 orang terkena batu iaitu semuanya kanak-kanak dari Singapura dan guru mereka.

“Pendaki di bawah jagaan saya selamat ketika itu namun dia patah kaki dan saya angkat dia dari tempat kejadian kira-kira 300 meter ke Laban Rata sebelum diselamatkan dan dibawa turun ke Timpohon Gate.

“Ketika itu, saya juga cedera di bahagian lutut kerana terjun kira-kira dua meter,” katanya yang sudah enam tahun menjadi malim gunung.

Seorang lagi malim gunung, Norsymlie Nurusin, 23, berkata penerbitan filem itu adalah sebagai menghargai malim gunung dan orang ramai perlu menontonnya kerana ia menceritakan bagaimana mereka bertanggungjawab menjaga pendaki.

“Mungkin sesetengah orang memandang rendah pada kerjaya malim gunung kerana mereka tidak memahami sepenuhnya apa tanggungjawab kami. Jadi dengan menonton filem ini, mereka akan lebih faham dan tahu bagaimana senario yang berlaku di gunung (ketika gempa bumi),” katanya.

Norsymlie berkata, ketika tragedi lebih tiga tahun lalu itu dia berada di Mesilau Resort menyediakan sarapan untuk pendaki sebelum dikejutkan dengan gegaran dan pendaki yang sepatutnya mula mendaki tidak dapat meneruskan hasrat mereka.


Maximus Ongkili Dilaporkan Diserang Strok?

KOTA KINABALU: Ahli Parlimen Kota Marudu, Datuk Seri Dr Maximus Ongkili dipercayai diserang strok baru-baru ini.

Ketua Penerangan Barisan Nasional (BN) Selangor, Isham Jalil seperti dilaporkan Malaysiadateline.com hari ini berkata, dua wakil rakyat penyokong kerajaan tidak dapat mengundi menyokong usul menggantikan Yang Dipertua Dewan Rakyat Isnib lalu kerana seorang mempengerusikan persidangan manakala seorang lagi diserang strok.

Satu-satunya wakil rakyat kerajaan yang tidak hadir semasa usul itu diundi ialah Maximus yang juga Menteri di Jabatan Perdana Menteri.

“Majoriti hanya dua undi sahaja. Kita 111 daripada 222 kerusi dan dia dapat 109. Ia berlaku apabila seorang MP kita sakit kena strok dan seorang lagi tidak mengundi kerana jadi speaker.

“Cuba kalau pada hari itu ada MP kita sakit perut, tak boleh masuk Parlimen… terlungkup kita,” kata Isham seperti dilaporkan portal berita itu.

Khabar angin mengenai keadaan kesihatan Maximus mula tersebar sejak hujung minggu lalu.

Seorang setiausaha beliau yang dihubungi Borneo Today sebelum ini bagaimanapun memaklumkan Maximus hanya mengalami kepenatan melampu dan dinasihatkan oleh doktor untuk berehat.

Beberapa pemimpin tempatan turut menyampaikan kata-kata semangat Maximus untuk segera pulih di dalam Facebook beliau.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Covid-19: Sabah Catat 9,290 Kes Sehingga Kini

KOTA KINABALU: Pertambahan kes positif baharu yang tinggi di Sabah setiap hari menjadikan bilangan kes di Sabah sehingga kini adalah sebanyak 9,290 kes.

Menteri Kerajaan Tempatan dan Perumahan, Datuk Seri Panglima Masidi Manjun berkata, daripada jumlah itu, 5,513 kes aktif yang sedang menerima rawatan dalam wad di seluruh Sabah.

Untuk hari ini, daerah Nabawan mencatatkan satu kes positif baharu hari ini dan menjadikan daerah itu kini berada dalam zon kuning.

Dengan itu, zon hijau yang berada di Sabah ketika ini hanya daerah Tongod, yang belum mencatatkan sebarang kes positif baharu.

Sebanyak 21 daerah melaporkan kes positif baharu hari ini, manakala lima daerah lain tidak mencatatkan sebarang tambahan kes baharu.

Daripada 535 kes positif baharu yang dilaporkan di Sabah, Lahad Datu mencatatkan kes tertinggi dengan 115 kes. Peningkatan kes di Lahad Datu ini susulan sampel ujian tertunggak yang telah diperoleh.

Turut mencatatkan kes yang tinggi adalah Kota Kinabalu (90), Tawau (83), Tuaran (49) dan  Sandakan (35).

Daerah lain yang mencatatkan kes positif baharu adalah Papar (31), Kudat (30), Putatan (30), Semporna (26), Peenampang (21) dan masing-masing empat kes di Kunak, Kota Belud dan Kinabatangan.

Sementara, Keningau (3) dan dua kes di Sipitang, Kota Marudu dan Pitas. Manakala, satu kes masing-masing di Ranau, Tambunan, Kuala Penyu.

Tiga kluster baharu dilaporkan di Sabah hari ini iaitu kluster Basung (26) dan kluster Inai (13), Kudat serta kluster Tempayan (19) di Penampang.

Di Sabah, lima lagi kematian dilaporkan hari ini, dengan tiga kematian di Sandakan dan masing-masing satu kematian di Semporna dan Kota Kinabalu. Bilangan kumulatif kes kematian di Sabah meningkat kepada 72 kes.

Manakala, bilangan keseluruhan kes yang telah pulih adalah sebanyak 3,705 kes. – BorneoToday


40 Petugas Barisan Hadapan Dijangkiti Covid-19 Selepas Selesai Divaksin, 142 Susulan Dos Pertama

PUTRAJAYA: Empat puluh pekerja kesihatan dijangkiti Covid-19 selepas menyempurnakan dua dos suntikan vaksin mereka, kata Ketua Pengarah Kesihatan Dr Noor Hisham Abdullah.

Dalam kenyataan di Facebook, Noor Hisham berkata, 31 daripada mangsa dijangkiti kurang 14 hari selepas diberikan dos ke-2, sementara sembilan yang lain dijangkiti virus tersebut lebih dua minggu kemudian.

Dalam pada itu, 142 pekerja kesihatan dijangkiti selepas menerima dos pertama vaksin berkenaan, iaitu sebelum mereka menerima suntikan kedua.

“Lebih penting, kesemua mengalami simptom lebih ringan. Jelas bahawa mereka masih boleh dijangkiti selepas menerima vaksin, tetapi simptomnya barangkali kurang teruk.

“Walaupun vaksin memberi sedikit harapan dalam perang melawan Covid-19 , namun kita tidak boleh melonggarkan semua langkah keselamatan awam selepas vaksinasi dijalankan.

Malaysia merekodkan 2,551 kes Covid- 19 semalam, iaitu hari kedua berturut-turut bilangan jangkitan harian mengatasi angka 2,000 kes.

Jumlah jangkitan berjaya dikurangkan di bawah 2,000 kes sejak 5 Mac yang menyaksikannya 2,154 kes dilaporkan. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bantuan Makanan, Wang Ihsan RM500 Untuk Mangsa Banjir Di Sabah

KOTA KINABALU: Bantuan bakul makanan bernilai RM200 bagi setiap Ketua Isi Rumah (KIR) yang terjejas banjir dan dipindahkan ke Pusat Pemindahan Sementara (PPS) telah diagihkan.

Ketua Menteri, Datuk Seri Panglima Hajiji Noor berkata, bantuan bakul makanan itu disalurkan menerusi Jabatan Perkhidmatan Kebajikan Am (JPKA).

Manakala, Agensi Pengurusan Bencana Negara (NADMA) juga akan mengagihkan wang ihsan berjumlah RM500 bagi setiap KIR yang terjejas. Agihan ini akan diselaraskan oleh Angkatan Pertahanan Awam Malaysia (APM) dan Pejabat Daerah yang terlibat.

Dalam pada itu, Hajiji juga menasihatkan semua pihak mengambil langkah berjaga-jaga serta mematuhi arahan pihak berkuasa dari semasa ke semasa berikutan keadaan banjir dan fenomena air pasang besar yang berlaku.

Beliau berkata, kerajaan maklum bahawa terdapat enam daerah dilanda banjir iaitu Kota Marudu, Pitas, Beaufort, Lahad Datu, Paitan, Kudat dan fenomena air pasang besar di Kudat dan Kota Kinabalu.

Sehingga 12 tengah hari tadi, sebanyak 173 kampung dan seramai 841 orang mangsa yang terjejas telah ditempatkan di 16 Pusat Pemindahan Sementara (PPS). Sehingga 4 petang tadi, jumlah mangsa telah berkurangan kepada 287 orang dan hanya tujuh PPS masih beroperasi.

Pusat Kawalan Operasi Bencana (PKOB) daerah yang terlibat juga telah menggerakkan seramai 635 orang anggota daripada pelbagai agensi dalam operasi menyelamat dan memindahkan mangsa-mangsa banjir dan fenomena air pasang besar di kawasan yang terlibat.

Tambahnya, dalam menghadapi bencana banjir dan air pasang besar semasa pandemik Covid-19, kerajaan negeri amat menitik beratkan agar semua pihak yang terlibat untuk terus mematuhi Prosedur Operasi Standard (SOP) yang telah ditetapkan bagi memutuskan rantaian penularan wabak Covid-19.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tiga Penduduk Kampung Tikolod Tambunan Cedera Ditetak Warga Asing

KENINGAU, 15 Julai – Tiga lelaki cedera ditetak oleh seorang pekerja ladang sawit warga Indonesia yang disyaki tidak siuman, di Kampung Tikolod Tambunan, dekat sini semalam.

Ketua Polis Keningau DSP Shahrudin Mat Husain berkata kejadian itu berlaku di kebun sawit kampung berkenaan padakira-kira pukul 11.25 pagi.

“Mangsa yang cedera dikenal pasti sebagai Adrian Jimit, 21, yang mengalami kecederaan di bahagian belakang dan kaki, Christopher Jimit, 27, yang mengalami kecederaan belakang dan Vallerian Yasing, 24, cedera empat jari kiri.

“Ketiga-tiga mangsa, iaitu dua daripadanya adik-beradik, telah dihantar ke Hospital Keningau dan Hospital Tambunan dan kini keadaan mereka dilaporkan stabil,” katanya dalam satu kenyataan

Shahrudin berkata suspek lelaki berusia 32 tahun itu turut dirujuk ke Hospital Queen Elizabeth 2 Kota Kinabalu kerana mengalami pendarahan dalaman di kepala diperayai ketika bergelut dengan orang kampung.

“Siasatan awal mendapati ketika kejadian kira-kira pukul 11.25 itu, suspek yang bersenjatakan sebilah parang telah datang ke kebun seorang penduduk yang tidak jauh dari kebun tempat dia bekerja untuk tujuan melakukan kekecohan.

“Ketiga-tiga mangsa yang kebetulan lalu di kebun berkenaan cuba membantu untuk memujuk suspek untuk dibawa ke balai polis, tetapi sebaliknya berlaku pergelutan sehingga mengakibatkan kecederaan,” katanya.

Kes disiasat di bawah Seksyen 324 Kanun Keseksaan, katanya.


Lucinta Ditangkap Kes Dadah, Polis Bingung Tempatkan Lokap Lelaki Atau Wanita

JAKARTA: Penyanyi dangdut yang juga selebriti Indonesia, Lucinta Luna ditangkap polis Selasa lalu selepas dipercayai terbabit dalam penyalahgunaan dadah jenis ecstacy.

Namun polis Indonesia kini bingung sama ada mahu menempatkan penyanyi transgender berumur 30 tahun itu di lokap lelaki atau wanita, selepas selesai proses siasatan nanti sebelum menjalani proses tindakan perundangan selanjutnya.

“Sel (lokap) perempuan atau laki (lelaki), kami belum (memastikan), penahanan masih di ruang penyelidikan (bilik siasatan),” kata Ketua Bahagian Hubungan Masyarakat Polis Metro Jakarta Barat, Iptu Bachrun.

Lucinta popular dengan lagu berjudul ‘Bobo Di Mana’. Penyanyi itu pernah menghasilkan klip video lagu berkenaan bersama jutawan kosmetik, Datuk Seri Aliff Syukri Kamarzaman dan Nur Sajat.

Menurut media tempatan, Lucinta atau nama asalnya, Muhammad Fatah ditahan di apartmennya di Thamrin City, Jakarta Pusat, pada jam 1.30 pagi.

Selebriti itu ditahan bersama tiga lagi rakannya iaitu seorang wanita dan sepasang suami isteri, dan pihak polis menemukan beberapa pil ecstacy di apartmennya.

Sehingga hari ini, Lucinta masih disoal siasat polis Metro Jakarta Barat. – BERNAMA


Tiada Kes Wanita Dirogol Warga Pakistan Di Kota Marudu

KOTA MARUDU: Polis hari ini menafikan maklumat tular kononnya berlaku kes rogol terhadap wanita membabitkan suspek lelaki warga Pakistan di daerah Kota Marudu.

Maklumat palsu yang juga memaparkan gambar ‘suspek’ lelaki dan ‘mangsa’ tersebar sejak semalam melalui Facebook dan WhatsApp.

Ketua Polis Daerah Kota Marudu, Superintendan Mohd Izaan Abdullah ketika dihubungi mengesahkan maklumat disebar itu adalah palsu dan tiada kejadian seperti itu berlaku di daerah ini.

“Saya dimaklumkan lelaki warga Pakistan dalam gambar terbabit sudah tampil ke Ibu Pejabat Polis Daerah (IPD) Kudat untuk membuat laporan penafian dan memberi keterangan.

“Setakat ini juga, tiada laporan diterima berhubung maklumat atau kejadian rogol di daerah ini,” katanya.

Menurutnya lagi, gambar wanita yang ditularkan itu dipercayai adalah gambar lama dan tidak terlibat dengan sebarang kes yang direkodkan di Kota Marudu.

“Pihak polis meminta orang ramai berhenti menyebarkan maklumat palsu ini dan tidak membuat spekulasi atau tindakan yang menyalahi undang-undang,” katanya.

Sejak semalam, maklumat palsu itu tular menyatakan seorang gadis berusia 17 tahun dirogol ketika bersendirian di rumahnya di Kota Marudu manakala gambar seorang lelaki yang turut tular dikatakan sebagai suspek yang melakukan perbuatan itu.


Tiga Dikhuatiri Hilang Ketika Memancing

LABUAN, 10 Sept- Agensi Penguatkuasaan Maritim Malaysia (Maritim Malaysia), Zon Maritim Labuan telah memerima laporan berkenaan tiga pemancing dikhuatiri hilang di perairan Lawas, semalam.

Menurut pengadu iaitu isteri kepada salah seorang pemancing berkenaan, suaminya, Faruk Arina bin Ahmad sabri, 29 tahun keluar ke laut untuk memancing di sekitat Pulau Sari bersama dua lagi rakan iaitu Mohd Amirul bin Bakar, 26 tahun dan Yee Chon Tiong, 30 tahun pada jam 5 pagi pada 9 September 2019 dan dijangka pulang jam 6 petang semalam dengan menggunakan bot jenis fiber berwarna kuning/oren.

Kepten Maritim Che Adnan bin Md isa, Pengarah Zon Maritim Labuan memaklumkan operasi mencari dan menyelamat telah diaktifkan pada 12.20 tengah malam semalam dan usaha mencari dan menyelamat dimulakan pagi ini.

Menurut beliau lagi, kejadian ini telah dimaklumkan kepada agensi sahabat dan juga pihak Polis Marim Diraja Brunei bagi membantu dalam operasi SAR ini.

“Agensi sahabat yang turut terlibat dalam operasi SAR ini adalah Polis Diraja Malaysia, Jabatan Bomba dan Penyelamat Malaysia, Angkatan Pertahan Awam Malaysia dan orang awam”, tambahnya.

“Maritim Malaysia, Zon Maritim Labuan mengambil berat akan isu keselamatan di laut yang melibatkan pemancing bot kecil dan bot-bot nelayan. Justeru, Komuniti maritim khususnya disarankan untuk sentiasa memakai jaket keselamatan ketika berada di laut dan tidak menunggu untuk memakai samasa saat-saat kecemasan. Mereka juga disarankan mengambil kira keupayaan dan saiz bot dalam menentukan jarak dan kawasan untuk memancing”, jelas beliau.